
E R N EST BERIVEA 

TIMPUL 

LA TARAHVL ROMÂN 


www.dacoromanica.ro 


TIMPUL LA ŢĂRANUL ROMÂN 


www.dacoromanica.ro 


DE ACELAŞ: 


CARTEA CĂPITANILOR — Horia, Tudor, Iancu. 

GÂND ŞI CÂNTEC — poesii. 

PAŞI IN SINGURĂTATE — poeme în proză. 

CTITORII — politică. 

PRELUDII — esseuri. 

LA TIPAR: 

ÎNDEMN LA SIMPLITATE — mărturisiri pentru un om nou. 
IN PREGĂTIRE: 

CIVILIZAŢIA ROMANA SĂTEASCĂ — o introducere. 
SETEA DE ABSOLUT — încercare de filosofie morală. 


Tip. „Bucovina" I. E. Torouţiu, Bucureşti. 


www.dacoromanica.ro 



RÂNDUIALA 


ERRIEST BERNEA 


TIMPUL 

LA 

ŢĂRANUL ROMÂN 


CONTRIBUŢIE la problema 
TIMPULUI im RELIGIE $1 MAGIE 



ŞTIINŢĂ ŞI F I L O SOFJME 


www.dacoromanica.ro 










Coperta de GEO ZLOTESCU 
Vignete de R. RYBICZKA 


www.dacoromanica.ro 


Lui ioni i. ionica 

f ri|esc omagiu. 


www.dacoromanica.ro 


cuvânt Înainte 

Lucrarea de iaţă vrea să fie o contribuţie ja una din 
problemele cele mai desbătute în ştiinţa şi iilozolia contem¬ 
porană, problema timpului. Nu este intenţia noastră de a da 
un răspuns defini tiv în această chestiune; cercetapea de iaţă 
este mult mai modestă. Aşa după cum afirmă însăşi subtitlul 
lucrării e vorba numai de o contribuţie la problema timpului 
şi anume a timpului legat de viaţa religioasă şi magică, aşa 
cum îl găsim la ţăranul român. 

Deaceea nu năzuim să aflăm aci care este esenţa timpu¬ 
lui în general, care îi este natura intimă. In rândurile ce ur¬ 
mează e vorba mai mult de o cercetare cu caracter ştiinţific 
întemeată pe observaţie directă; e vorba de o descriere a 
fenomenului timp aşa cum ni-1 înfăţişează satul românesc 
tradiţional. Noi nu voim aci să dăm o explicaţie definitivă şi 
nici să încercăm o teorie despre timp, o filozofie a timpului. 
Interpretăm materialul concret fără să părăsim punctul de 
vedere al unei expuneri obiective. Dacă descrierea fenome¬ 
nului concret şi dacă andliza ce îi urmează vor putea să aibă 
consecinţe în discipline pe care nu le-am vizat şi va aduce 
totodată o cât de mică contribuţie la desluşirea problemei 
timpului în general, nu vom putea fi decât mulţumiţi. 

Pentru o dreaptă judecare a lucrării e necesar să dăm 
şi alte lămuriri; în primul rând asupra punctului de vedere 
păstrat în cercetarea faptelor iar în al doilea rând asupra 
planului expunerii de faţă. 

Timpul la ţăranul român poate fi privit din două puncte 
de vedere: timpul ca fenomen pozitiv, fenomen legat de 
ştiinţa pozitivă populară (pentru că există şi o astfel de 
ştiinţă în înţeles de cunoştiinţă pozitivă) inseparabil de ob¬ 
servarea obiectivă a cerului şi timpul fenomen mistic, fe¬ 
nomen legat de credinţe şi obiceiuri, inseparabil de obser¬ 
vare strictă a rânduelilor colective magico-religioase. Al 
doilea este punctul' de vedere ce ni l'am însuşit. 

Ceea ce >ne interesează pe noi nu este cum socoteşte şi 
cum denumeşte ţăranul român timpul şi unităţile lui, ci ne 
interesează ce este timpul pentru el, ce înseamnă acest feno¬ 
men atât de prezent în viaţa sa. Pentru a putea face această 
cercetare a trebuit să mergem acolo unde puteam găsi datele 
necesare, adică conştiinţa omului, viaţa sa interioară. Cerce¬ 
tarea noastră merge către cunoaşterea mecanismului de gân¬ 
dire al ţăranului, către elementele intelectuale şi emoţio¬ 
nale care stau la temelia timpului aşa cum trăieşte şi îl 
exprimă în deosebite forme satul românesc. 

Pentru acest motiv materialul de mitologie şi practici re¬ 
ligioase nu a fost decât arareori citat ca exemplu, ca o măr¬ 
turie obiectivă din care putem scoate şi prin care putem 
afirma un caracter al timpului. 

Privitor la planul lucrării avem de dat următoarea lămu¬ 
rire: lucrarea, în afară de o introducere scurtă şi de o în- 
cheere, este alcătuită din două părţi. In prima parte am in- 

cercat sd facem pe cât ne-a fost posibil mai strânsă o des¬ 
criere a fenomenului timp aşa cum se înfăţişează el în viaţa 
spirituală a ţăranului, aşa cum se prezintă obiectivat în for¬ 
mele şi expresiile fireşti ale satului, fn partea a doua am în¬ 
cercat să pătrundem mai adânc; mai adânc dacă analizăm 
pe un pin abstract despicând realitatea după unele libertăţi 
ale minţii noastre poate să însemne o mai preţioasă contri¬ 
buţie la rezolvareap roblemei decât prezentarea concretă şi 
vie a fenomenului aşa cum am făcut în prima parte. In par¬ 
tea a doua deci am încercat să prindem câteva din esenţia¬ 
lele trăsături ale timpului la ţăranul român, adică sensul şi 
caracterele proprii ale acestui fenomen. 

Notăm aci că lucrarea noastră cuprinde rezultatul unor 
cercetări de aproape zece ani în deosebitele regiuni ale ţării, 
aşa cum sunt: Orheiul, Dobrogea de nord, Câmpia Brăilei, 
Valea Trotuşului, Valea Moldovei, Valea Jiului, Ţara Oltu¬ 
lui, Ţara Bârsei etc. Studiul Calendarul în satul Cornova 
publicat în anul 1932, în ,,Arhiva pentru ştiinţa şi reforma 
socială", a însemnat începutul acestei lucrări. 

Materialul documentar cules nu a fost redat brut ci inter¬ 
pretat. Nu am făcut cu acest prilej nici expunerea teoriilor 
diverşilor filosofi şi cercetători, trecuţi sau contemporani. 
Am evitat voit aceste lucruri pentrucă nu avem cultul ,.fap¬ 
tului în sine" şi nici ştiinţa populată de nume proprii şi ci¬ 
tate. Aceste merite la lăsăm în seama altora. 


20 Maiu 1940. 


E. B. 

1. Satul şi problema timpului. — 2. Timpul nostru şi timpul ţăranului. 

1. Satul românesc şi-a păstrat până în vremea noastră un 
caracter străvechi. El este atât de deosebit de oraşe încât am 
putea spune că alcătuieşte o lume a sa, o lume cu forme şi 
sensuri proprii. Satul românesc reprezintă încă, între altele, 
o adevărată comunitate de viaţă spirituală, aşa cum deseori 
pot fi găsite în regiunile de munte. 

Chipul în care gândeşte, simte, acţionează ţăranul român 
este legat de o filozofie populară şi de o seamă de forme de 
viaţă tradiţională. Mentalitatea generală a satului, sub sem¬ 
nul tradiţiei, este închegată şi organică. Ceea ce o poate 
defini dela început este caracterul său mistic. Activitatea 
magică şi religioasă stăpâneşte până în cele mai intime cute 
sufletul ţăranului român colorând în acest fel toate celelalte 
activităţi, toate expresiunile comunităţii de viaţă a satului. 

Chiar acolo unde, din cauze pe care nu e locul să le lămu¬ 
rim aici, civilizaţia română sătească tinde să-şi piardă carac¬ 
terele specifice coborând în masa unei lumi nu bine definite, 
mentalitatea generală a satului stăruie şi funcţionează sub 

semnul tradiţiei puternice în deosebi prin prezenţa activită¬ 
ţii magico-religi@ase. înnoirile în cele mai dese cazuri au fost 
superficiale fără prea mare însemnătate pentru fiinţa inte¬ 
rioară a omului; omul în marile sale probleme a putut ră¬ 
mâne nezdruncinat chiar dacă unele forme s’au schimbat. 

Una din cele mai interesante probleme ridicate de viaţa 
satului românesc este aceea a timpului. Felul deosebit şi ciu¬ 
dat în care apare minţii noastre, intensitatea acestui feno¬ 
men, a ridicat probleme nu numai cercetătorilor mânaţi de 
curiozitate ştiinţifică dar şi conducătorilor politici care cu 
ani, în urmă, hotărîndu-se o reformă, au fost surprinşi de 
rezultatele cu totul neaşteptate ce li-a dat această reformă 
destrămând unitatea spirituală a satului. 

Surprinderea vine de acolo că aceşti oameni privind timpul 
prin mentalitatea lor, formată la şcoala ştiinţelor materiei, au 
lucrat asupra unei realităţi necunoscute: aceea a sufletului ţă¬ 
ranului român. 

Timpul la ţăranul român este altceva decât ceea ce credem 
noi obişnuit despre acest fenomen; el este aci un produs al 
unui anume fel de viaţă caracteristică satului. Aşa că numai 
pornind dela această realitate concretă ajungem să înţele¬ 
gem fenomenul şi să ne rezolvăm problema. 

, Privit în legătură cu viaţa spirituală a satului românesc 
timpul nu mai apare anormal şi ciudat ci organic plin de sens 
şi firesc. j 

Sforţarea noastră va porni dela această poziţie în faţa 
problemei. Observaţia directă făcută pe teren, atitudinea 
necesară ce ne-au impus-o • faptele obiective, ne-a îngăduit 
un pas pe calea înţelegerii lucrurilor. Pentru noi timpul la 
ţăranul român, fragment smuls de mintea noastră din viaţa 

I ** 

satului, a devenit „o problemă*'. Materialul de care dispunem 
ne-a îngăduit să pornim la această cercetare şi ne-a dat un 
sâmbure de încredere asupra rezultatelor ce încercăm să le 
obţinem. 

Dată fiind subtilitatea problemei, subtilitate izvorîtă din 
natură fluidă, vie şi oarecum ascunsă a fenomenului timp, ne 
dăm seama din capul locului că nu ne este uşoară sarcina 
când pornim să cercetăm un atare fenomen. 

2. Felul cum îşi reprezintă ţăranul român vremea pare să 
fie deosebit faţă de noţiunea corespunzătoare cu care lucrăm 
noi. Desfăşurarea evenimentelor, a vieţii omului şi a tuturor 
actelor sale zilnice se produc în timp dar în alte condiţii şi 
în alte semnificaţii decât acelea pe care le cunoaştem obişnuit. 

Ţăranul priveşte cerul, socoteşte şi el cum merge timpul, 
are ca şi noi calcule şi totuşi priveşte timpul într’un alt chip. 
Intre timpul său şi al nostru există o deosebire de natură, de 
sens. Nu este vorba numai de alte raporturi ci şi de alte ele¬ 
mente intrate în compoziţie. De aceea putem afirma că între 
timpul aşa cum îl trăeşte ţăranul român şi timpul pozitiv 
fizico-matematic este o deosebire de natură. 

In genere omul oraşelor noastre instruit şi crescut în şcoa¬ 
la ştiinţelor pozitive, adică ale materiei, are despre timp o 
concepţie fizică — timpul mărime infinită, continuă şi rever¬ 
sibilă, mărime alcătuită din părţi egale omogene şi succesive, 
ceea ce înseamnă pe scurt: o concepţie abstractă şi cantita¬ 
tivă a timpului. 

Ţăranul român pare să nu cunoască un astfel de timp. Na¬ 
tura, însuşirile şi rostul timpului sunt altele decât cele de 
mai sus; ele se desprind dinfr’o altă concepţie de viaţă. 
Chiar dacă poate fi vorba de o cunoaştere pozitivă a vremii, 

chiar dacă există o astronomie populară, timpul ţăranului ro¬ 
mân este un fenomen care depăşeşte tqate acestea şi totodată 
le cuprinde;, natura sa se exprimă prin însuşiţi specifice. 
Acest timp nu este liniar, fără chip şi monoton ca timpul 
matematic, ci dimpotrivă este organic, cu înfăţişări variate 
şi muzical. 

Timpul care stă la temelia organizării vieţii obşteşti a sa¬ 
tului, în care se desfăşoară toate activităţile, ritmează şi dă 
sens faptei şi cugetului ţăranului român. Timpul care stă la 
temelia calendarului său purcede din locuri tainice, are pu¬ 
teri şi înţelesuri necuprinse. 

Omul satului românesc îşi trece viaţa într’un timp deose¬ 
bit ca natură de acela pe care noi îl socotim timp normal; 
ţăranul gândeşte, lucrează şi simte timpul într’un ritm şi în¬ 
tr’un sens aparte care îl duc la o reprezentare concretă şi 
calitativă a perioadelor, a momentelor care vin, se duc, re¬ 
vin în altfel şi curg mereu cu înţelesuri proprii. Este aci o 
varietate şi o bogăţie de coloare greu de prins de cei ce 
trăesc în dimensiunea timpului matematic. 

TIMPUL ORIZONT DE VIAŢA 

1. Ce înseamnă a fi în timp. — 2. Veac şi timp istoric. — 3. Veac şi 
eternitate. — 4. începutul şi sfârşitul. 

1. Ţăranul român nu are o noţiune precisă a timpului. El 
ştie şi mai ales simte, că făptura sa există în timp, ştie că s’a 
născut la o dată oarecare, că trăeşte în prezent şi că zilele 
ce urmează îl poartă pas cu pas către un viitor încheiat în 
moarte. Acelaşi lucru îl vede şi împrejurul său: cursul nestă¬ 
pânit al vieţii oamenilor, animalelor şi plantelor, schimbarea 
necontenită a feţii lucrurilor. Tot ceea ce se desvălu'e omului 
în feluri atât de deosebite, tot ceea ce este făptură are un în¬ 
ceput şi un sfârşit, este adică trecător. 

Marea trecere este sentimentul profund al existenţii sale. 
Fie că vorbeşte despre roadele unui pom, fie că vorbeşte 
despre tinereţea unei fete sau despre moartea cuiva, ţăranul 
întrebuinţează aceeaşi expresie: „s’a trecut", pentru el a trăi 
în lumea aceasta înseamnă a fi în timp; a fi în timp înseamnă 
a fi trecător. 

Ţăranul român ştie lucrul acesta, îl experimentează zilnic 
dar printr’o orientare rodnică a spiritului său izbuteşte să 

învingă efemerul, să învingă clipa trecătoare, să învingă 
timpul. Calea acestui rezultat şi cum apare timpul în filozo¬ 
fia populară este ceea ce vom încerca să arătăm în acest 
capitol. 

A fi în timp, pentru ţăranul român, nu înseamnă a fi pur 
şi simplu ci înseamnă a fi aici, în lumea aceasta. Timpul îşi 
are izvoarele şi se manifestă în ea. Omul este trecător din 
sentimentul mergerii lui către moarte. Dacă această stare nu 
îi împovărează sufletul vine din faptul că o priveşte ca pe 
o stare omenească naturală, ca pe o stare a firii sale. Dacă 
cerul se schimbă, stelele cad, soarele se împuţinează, de ce 
omul ar sta pe loc? Nimic nu îndreptăţeşte să dorească o per¬ 
manenţă aci. Dimpotrivă, rămânerea sa nesfârşită în viaţa 
aceasta, adică în timp, este socotită de ţăran ca un blestem. 
,,Nu-l mai iartă Dumnezeu" este o expresie obişnuită în le¬ 
gătură cu bătrânii care trec peste limita obişnuită a vârstei. 
Deseori apare şi un ritual pentru săvârşirea celor ce trăesc 
prea mult. 

Ceea ce dă sens şi putere vieţii ţăranului este trăirea sa în 
timp şi depăşirea lui totodată. Fiece gând, fiece act legat de 
fiinţa şi soarta de om este îndreptat către împlinirea acestei 
soarte. Existenţa omului în timp are două feţe: aceea a clipei 
şi aceea a eternului; una cu cealaltă nedespărţite. Amândouă 
îi sunt date. Marea trecere duce la permanenţă. Desigur pe 
anume căi şi cu o anume sforţare; într’un anume sens şi cu 
o anume tărie. 

Ţăranul român, din locul din care este el aşezat, răspunde 
consecvent cu atitudinea sa la câştigarea, respectarea şi în¬ 
vingerea timpului. 

Pentru a înţelege mai bine ce înseamnă pentru el a fi în 

timp este bine să încercăm a ne da seama ce înseamnă a fi 
în veac, spre deosebire de ce înseamnă a fi în eternitate, şi 
care e raportul lor real în viaţa spirituală a ţăranului român. 

2. Timpul privit sub unghiul acesta al curgerii neîncetate, 
timpul care se determină prin fapte, prin evenimente şi în 
care îşi trece omul viaţa lui de toate zilele, este numit de ţă¬ 
ranul nostru veac. Tot ceea ce alcătueşte lumea aceasta 
de întâmplări, desfăşurarea de energie, gând şi faptă ome¬ 
nească, tot ceea ce se desfăşoară în cadrul şi ritmul lumii 
acesteia se întâmplă în veac. 

Timpul ca durată obiectivă, legat de soarta omului aci, este 
ceea ce numeşte el veac. Timpul veac poate fi apropiat de 
ceea ce numim noi timp istoric; spunem poate fi apropiat, 
pentrucă este asemănător fără să fie identic şi nici măcar 
echivalent. 

Veacul este apropiat de timpul istoric dar este mai mult 
de cât el, am putea spune chiar, în altfel decât el. Deşi 
priveşte desfăşurarea faptelor obiective, evenimentele legate 
de viaţa omului şi a omenirii în general, veacul are o notă 
de misticism, nu un caracter pozitiv ca timpul istoric. Veacul 
apare nu în sine ca timpul istoric, ci ca o contra-faţă a unei 
alte existenţe. Deşi amândouă obiective, sensul lor este deo¬ 
sebit; unul priveşte în altă parte decât celălalt. 

Ce vrem să spunem cu acesta? Timpul istoric este du¬ 
rata măsurată cu fapte puncte de reper, măsurată cu eveni¬ 
mente. Veacul este tot timp istoric dar în alt fel. Ţăranul 
Român când spune că lucrurile şi oamenii sunt în veac spune 
că simt trecătoare şi eterne totodată; trecătoare ca fenomene 
şi eterne ca sens. Adică, sunt în timp dar sunt şi dincolo de 
timp printr’o participare mistică la eternitate. 

Istoria se intensifică astfel, capătă un sens mai bogat, altul 
decât acela al cronologiei ştiinţifice. Timpul istoric ştiinţific 
este lipsit de viaţă, linie dreaptă sau frântă însemnată din 
loc în loc cu date. Timpul istoric veac este concret, abundent, 
organic. Ţăranul Român nu cunoaşte pe cel dintâi şi-l trăeşte 
intens pe cel al doilea. 

Intre timpul istoric veac şi cel istoric ştiinţific mai este o 
deosebire capitală. Timpul istoric priveşte numai trecutul, 
ceea ce s’a întâmplat, ceea ce s’a consumat până în prezent. 
Veacul are un cuprins mult mai mare; el are în limitele sale 
atât trecutul cât şi viitorul; adică, atât ceea ce s’a întâmplat 
cât şi ceea ce va veni de aci încolo. Veacul este pentru ţăranul 
Român timpul de aci, din lumea aceasta, de când este ea şi 
cât va dura ea. Veacul este timpul întreg. 

3. Să vedem acum ce înseamnă pentru el a trăi în timp 
şi în eternitate totodată. 

Timpul este recunoscut ca o realitate obiectivă. întrucât 
omul trăeşte în veac, întrucât trăeşte în lumea aceasta, în- 
tr’atât este în timp. Dar timpul ca existenţă este legat de o 
existenţă extratemporală. Ţăranul român are conştiinţa 
sălăşluirii sale în timp dar fapta sa ca şi sensul întregii sale 
vieţi se desfăşoară în raport cu ceva care nu mai cunoaşte 
această dimensiune atât de sensibilă nouă aci. El ştie că 
există în veac, că este deci subordonat timpului, dar ştie tot 
atât de bine să se poată elibera de jugul acesta, că poate 
câştiga pas asupra curgerii vremii, că poate învinge timpul. 
Ţăranul vede în timp o realitate care se consumă în alta su¬ 
perioară. Pentru el a fi în timp înseamnă a trăi într’un pre¬ 
zent continuu îmbogăţit de contactul cu lucrurile neschimbă¬ 
toare; timpul îl duce în chip firesc dincolo de trecător, adică 

în eternitate. Tristeţii curgerii tuturor lucrurilor el îi aduce 
o reparaţie: aceea că marea trecere este un proces firesc al 
permanenţii. 

Omul trăeşte la limita între timp şi eternitate, având însu¬ 
şiri legate de ambele feţe ale existenţii. Omul trăeşte în timp, 
se naşte, luptă, crează, se împlineşte. Omul nu poate exista 
fără timp dar nici numai în el. Fiinţa interioară a ţăranului 
este astfel alcătuită încât poate lupta împotriva timpului adi¬ 
că a ceea ce este trecător. Printr’un act de mare intensitate 
interioară el izbuteşte să frângă clipa trecătoare, sau mai bine 
zis să o încarce cu permanenţe; aceasta printr’o participare 
la etern. 

După cum timpul nu poate fi înţeles fără existenţa umană, 
la fel eternitatea nu poate fi înţeleasă fără existenţa lui Dum¬ 
nezeu. Omul există în timp, omul şi viaţa sa sunt legate 
de timp ca de ceva propriu. Dumnezeu scapă acestei dimen¬ 
siuni; Dumnezeu există dincolo de timp, este adică extra- 
temporal sau mai bine zis există pur şi simplu fără nici o 
condiţie, ceea ce este tot una cu eternitatea. 

Pentru ţăranul român Dumnezeu este totdeauna sens al 
celor neschimbătoare şi al celor schimbătoare, cauză a tutu¬ 
ror lucrurilor şi cauză a timpului. Dumnezeu este dincolo de 
veac, dincolo de ceas; Dumnezeu nu cunoaşte nici trecutul 
nici viitorul; el este ca o prezenţă continuă. 

Legat cu credinţa sa de fiinţa eternă a lui Dumnezeu, ţă¬ 
ranul român, deşi parte din cele schimbătoare, supuse deci 
timpului, trăeşte prin această participare într’o perspectivă 
a eternului. Toţi cei crescuţi la şcoala pozitivă trăesc într’un 
timp oarecare, în trecut sau viitor, trăesc fragmentat; ţăranul 
român stă pe o poziţie total deosebită. Păstrând legătura di- 

rectă cu Dumnezeu el transformă timpul dintr’o entitate, 
dintr’o noţiune abstractă, într’o realitate vie cu însuşiri şi 
sens propriu. 

Viaţa interioară a ţăranului are în acest fel însuşiri deo¬ 
sebite faţă de a noastră; cunoaşte o armonie, o plinătate şi o 
linişte caracteristică împăcării unei vieţi care a învins trans¬ 
figurând tot ceea ce era efemer, trecător, tot ce era atins de 
moarte în firea sa. 

4. Pentru a înţelege mai bine ce este timpul în orizontul 
de viaţă al ţăranului român e bine să trecem la o altă pro¬ 
blemă. Timpul ca fenomen obiectiv trebue prins în cei doi 
termeni ai săi; adică de îndată ce există ideea de timp şi sen¬ 
timentul duratei, există şi aceea a începutului şi sfârşi¬ 
tului. Orice se petrece în timp are început şi sfârşit. Des¬ 
luşind această problemă aşa cum ne este pusă de datele 
obiective de satele româneşti, credem că înaintăm cu un pas 
în înţelegerea fenomenului timp la ţăranul Român. 

începutul şi sfârşitul în viziunea de viaţă a ţăranului Ro¬ 
mân sunt atât de deosebite de concepţia ştiinţelor naturei 
încât cu greu mintea noastră obişnuită cu noţiunile acestor 
ştiinţe poate să le cuprindă. Cuvântul este pentru această 
problemă un vehicul impropriu. 

Ce înseamnă început? Cum apare el şi ce raport are cu 
sfârşitul? Ţăranul vede începutul a tot ce este în timp, 
începutul a tot ce este trecător, în Dumnezeu. Din El şi prin 
El pornesc toate ce sunt şi se desfăşoară aci. Ceea ce înseamnă 
cu alte cuvinte că începutul este legat de eternitate. Timpul, 
creaţia lui Dumnezeu, începe odată cu lumea aceasta şi se va 
sfârşi^ odată cu ea. Dumnezeu l-a deprins, l-a făcut să în¬ 
ceapă ca pe ceva aparţinând creaţiei sale. 

începutul este într’un anume fel însăşi lumea, aşa cum a 
fost creată de Dumnezeu, cu înfăţişarea şi ritmul ei. In înce¬ 
put stau toţi germenii a ceea ce este, a ceea ce creşte şi moare. 
Orice faptă şi făptuire a noastră are un început, adică ia 
fiinţă; dar ca tot ce fiinţează, adică începe în lumea aceasta, 
moare, are fără putinţă de învingere, un sfârşit. Ţăranul Ro¬ 
mân leagă de început sfârşitul; legătura dintre început şi 
sfârşit este de o mare însemnătate pentrucă ideile şi senti¬ 
mentele lor nu pot fi înţelese una fără cealaltă. 

Pentru cultura modernă, aceea a ştiinţelor pozitive, sfârşit 
înseamnă moarte, înseamnă dispariţie totală, înseamnă neant. 
Aceasta pentrucă ştiinţa foloseşte timpul ca pe ceva linear, 
fragmentat în trecut, prezent şi viitor şi măsurat cu lungimi, 
încetarea etapelor timpului înseamnă pentru ştiinţă, dispa¬ 
riţia timpului, înseamnă neant. Sfârşitul este pentru cei ce 
trăesc în această perspectivă, consumare totală; nici o legă¬ 
tură nu e posibilă cu începutul care este fixat la capătul 
celălalt al liniei timp. 

Ţăranul nu priveşte lucrurile la fel. Sfârşitul este îii lumea 
aceasta sau al lumei acesteia, dar nu se rezolvă în ea. Sfâr¬ 
şitul există după cum există şi timpul, nu în sens cantitativ 
ci în sens calitativ, cu posibilităţi de totală prefacere. Sfâr¬ 
şitul timpului nu este în timp, ci dincolo de timp, în eterni¬ 
tate. In acest fel începutul şi sfârşitul nu sunt două puncte 
la capătul unei linii, nu sunt nici neant, nici infinit pentru 
ţăranul român, amândouă se rezolvă în etern, în absolut. 

Cu toate că este greu de prins cum anume se răsfrânge 
acesta în mintea ţăranului şi că nu rareori cuvântul deslu- 
şitor întârzie pentrucă întârzie şi gândul precis, credem că 
e cu putinţă să deducem o seamă de lucruri în legătură cu 

problema timpului din poziţia sa spirituală, din filozofia 
populară. 

Facerea lumei şi judecata de apoi sunt stâlpi de sprijin ai 
minţii. Timpul curge fără încetare între aceste două mari 
momente. Lucrul acesta, adică curgerea timpului, nu este 
greu de prins. Ceea ce îngreunează mersul cercetării este 
starea de început şi de sfârşit ca limite. Cum există şi ce 
înseamnă aceste două realităţi, două momente? 

începutul şi sfârşitul sunt ale timpului dar nu numai în 
timp. Sensul lor îl putem afla într’un singur fel: socotind 
eternul ca prezent nu ca trecut şi viitor cum e tendinţa gene¬ 
rală a lumei noastre (tendinţă venită din apropierea eternu¬ 
lui de infinit). 

Ţăranul Român nu se desparte niciodată de permanenţă, 
adică de etern. El se simte şi crede continuu într’o viaţă 
eternă pentrucă el simte şi crede în Dumnezeu. A nu vedea 
eternitatea în prezent înseamnă a nu-1 avea pe Dumnezeu; 
ori ţăranul îl are. Pe această cale se pare că o problemă a 
începutului şi a sfârşitului nu mai are loc pentru el aşa cum 
are pentru cărturari. începutul şi sfârşitul se topesc în abso¬ 
lut, din care se desprind toate sensurile actuale. Lumea în¬ 
cepe şi sfârşeşte în Dumnezeu; omul începe şi sfârşeşte tot 
în Dumnezeu. 

La moartea unui om, o femeie din Ţara Oltului a spus: 
,,să-i fie sfârşitul ca începutul'', ceea ce pare să dovedească 
legătura şi sensul lor. Ţăranul pare să nu cunoască sfârşitul 
în sensul mentalităţii ştiinţifice care poate să însemne infi¬ 
nit, neant sau moarte. Pentru el sfârşitul se transformă, de¬ 
sigur pe un alt plan decât acela al lumii sensibile, în eterni¬ 
tate unde stă tot una cu începutul. 

Acum, câteva cuvinte despre infinit. Are ţăranul român 
ideea de infinit? Are el măcar sentimentul infinitului? Noţiu¬ 
nea, sau mai precis cuprinderea raţională a infinitului, nu o 
are nici savantul care o foloseşte ca instrument de cunoaş¬ 
tere; acesta are sigur sentimentul infinitului care i-a provocat 
simboluri utile. Ţăranul Român, după datele cunoscute de noi, 
nu are nici ideea, nici sentimentul infinitului. Acesta este tot 
o consecinţă a felului cum îşi reprezintă el timpul în raport 
cu concepţia despre lume şi viaţă ce o are. 

In înţeles material şi cantitativ ţăranul român nu are nici 
ideea de nesfârşit în sensul infinitului matematic; aceasta pen- 
trucă el nu trăeşte în orizontul unui timp cantitativ măsurat 
matematic, ci în timpul calitativ, valorificat interior, spiri¬ 
tual. Corespunzător nesfârşitului în timp găsim în mentali¬ 
tatea generală a satului românesc o reprezentare, un senti¬ 
ment al eternului, care cuprinde şi rezolvă tot ceea ce este 
legat de dimensiunea timp. Lumea întreagă este legată de 
prezenţa eternului. 

Ţăranul român, cu credinţa sa adâncă în Dumnezeul viu, 
fiinţă pretutindeni prezentă, crede în viaţa eternă. Eterni¬ 
tatea ca realitate prezentă în viaţa aceasta îi rezolvă şi pro¬ 
blema timpului, a începutului, a sfârşitului şi a nesfârşi¬ 
tului, problema morţii şi tot ce este legat de timp. Ţăranul 
român participă la etern chiar în viaţa de aci. 

Timpul la ţăranul român este altceva decât timpul nostru; 
nu este ceva care se poate măsura cu lungimi şi nici ceva 
inventat de mintea omului. Timpul său este o realitate vie 
cu însuşiri şi puteri necunoscute nouă. E ceea ce vom încerca 
să arătăm în următoarele capitole trecând pe un plan mai 
concret al vieţii, al vieţii de toate zilele. 

1, Timpul condiţie de acte. — 2. Actele pozitive. — 3. Actele rituale. 


1. După această încercare de a înfăţişa timpul în raport cu 
orizontul de viaţă a ţăranului Român, timpul deprins din 
filozofia populară, să încercăm acum o descriere a timpului 
ca fenomen concret aşa cum se resfrânge din faptele obiş¬ 
nuite ale vieţii spirituale a satului. 

Din primul moment al cercetării activităţii spirituale în- 
tr’un sat românesc suntem loviţi de felul deosebit în care 
ţăranul tratează fenomenul pe care noi împreună cu el îl 
numim timp. Toate acţiunile sale au o seamă de determi¬ 
nante între care timpul este foarte însemnat. Timpul condi¬ 
ţie de acte pozitive sau rituale este chipul cel mai frecvent 
în care apare acest fenomen in viaţa satului. Pasul pe care 
îl face, lucrul pe care îl începe şi orice acte de construcţie, 
tămăduire sau legătură nouă, apar strâns determinate de 
factorul timp. 

Dar nu numai ceea ce stă în puterea omului de a face liber 
este determinat de timp ci şi actele sau evenimentele care 
vin peste puterile omului sunt supuse aceleaşi influenţe di- 

recte a timpului în care ele se desăvârşesc. Aşa sunt înmu¬ 
gurirea, venirea păsărilor, naşterea sau moartea care sunt 
legate şi capătă înţelesuri dela timpul în care se împlinesc. 

Dacă aşa se prezintă timpul, se înţelege că omul nu poate 
rămâne indiferent în faţa unui astfel de fenomen. De aceea 
găsim o întreagă ştiinţă şi procedură a timpului, de aceea 
ţăranul îi acordă atâta atenţie şi respect. Omul are nevoe de 
o ştiinţă precisă pentru a-i putea folosi sau anihila puterea, 
după nevoie. Omul este obligat să-i cunoască tainele, să-l 
cultive, să-l îndrumeze aşa cum desfăşurarea vieţii sale o 
cere. 

Ţăranul român cercetează, respectă şi foloseşte însuşirile 
şi sensul timpului. Actele sale, dela cele mai mărunte şi 
obişnuite până la cele mai însemnate şi mai puţin obişnuite, 
sunt săvârşite într’un timp precis determinat. Prin săvârşirea 
lor într’un timp precis dinainte cunoscut, se asigură rodnicia 
acestor acte de orice natură ar fi ele. Tot ce porneşte ţăranul, 
orice întreprinde el, este de obicei strâns legat de factorul 
timp. 

2. Actele pozitive ale ţăranului, înfăptuirile sale aşa cum 
se desfăşoară ele obişnuit, sunt condiţionate într’o mare mă¬ 
sură de timp. Aproape nimic nu scapă acestei măsuri de pre¬ 
cauţie atunci când omul porneşte să facă ceva. Ca să arătăm 
ce înseamnă timpul în raport cu fapta, ce reprezintă el în 
legătură cu actul propriu zis, vom da câteva exemple edifi¬ 
catoare. 

Omul care vrea să pornească la drum fereşte o dată din 
săptămână: Marţia şi un moment: miezul nopţii; Marţia e zi 
rea, miezul nopţii e vremea când umblă duhurile necurate. 

Iată două superstiţii pe care ţăranul nostru, chiar cel mai 
înaintat ca mentalitate, le păzeşte cu multă grijă. Nepăsarea 
faţă de aceste momente aduce numai rău: nerodnicie (Mar¬ 
ţia) sau suferinţă, boală (miezul nopţii). 

Femeea care vrea să pună la ţesut, care urzeşte sau taie 
gură la cămaşă fereşte la fel Marţia; tot ce porneşte în acea¬ 
stă zi nu isprăveşte cu bine. Asemănătoare este Sâmbăta. 
Marţia şi Sâmbăta sunt socotite în genere drept zile rele. 
Aceste zile din săptămână sunt însă legate de fenomenul 
morţii şi dedicate actelor privitoare la cei trecuţi din lumea 
aceasta. 

Dacă cineva îşi construeşte o casă alege ziua când începe, 
împlinirea unei astfel de lucrări, durarea ei în vreme, ţin 
de timpul când a fost începută sau construită. Un ţăran din 
Bucovina pornind să-şi ridice o casă de bârne s’a dus la pă¬ 
dure să tae cei dintâi copaci într’o Luni de dimineaţă, „că 
aşa e obicei, să începe casa când începe şi lumina". 

Iată un alt exemplu în legătură cu creşterea vitelor: nu e 
bine să depeni în asfinţitul soarelui că-ţi căpiază oile şi por¬ 
cii. Orice alt moment din zi e bun pentru depănat, numai 
asfinţitul nu: „se îmbolnăvesc vitele în ogradă; cine deapănă 
în asfinţit are pagubă". 

Iată câteva exemple de respectare a timpului în ordinea 
faptelor pozitive. La fel pot fi citate nenumărate fapte care 
privesc îngrijirea ogorului, creşterea păsărilor, industria cas¬ 
nică, comerţul şi meseriile. Pe scurt, se poate spune că pen¬ 
tru orice lucrare, ca omul să sporească e bine să respecte pe 
cât mai mult cu putinţă condiţia de timp. Timpul răsfrânge 
asupra tuturor actelor înţelesuri şi puteri proprii. 

Fapta ţăranului este legată puternic şi de diferitele mo- 

mente din zi, aşa unul din exemplele de mai sus ne-a arătat, 
Răsăritul, amiaza, asfinţitul de o parte, sau seara, miezul 
nopţii, zorile de alta, sunt momente precise cu efecte tot 
atât de precise asupra faptei omului. 

Nu e bine să stai întins Duminica în ceasul slujbei, nu e 
bine să arunci gunoi dimineaţa în faţa soarelui, nu e bine să 
începi munca după amiază, nu e bine să umbli noaptea când 
e besnă, etc. Sau pozitiv: e bine să-ţi speli faţa (ochii) cu apă 
rece când iese soarele, e bine să culegi umbra florilor înainte 
de amiază, e bine să te închini seara, etc. 

Momentele din zi ca şi deosebitele date de peste an spun 
mai mult dacă privim o altă categorie de fapte, acelea de 
natură religioasă şi în deosebi magică, a căror legătură cu 
momentele din zi şi din noapte, legătură cu mersul soare¬ 
lui, luni şi stelelor este foarte strânsă. Să trecem deci din do¬ 
meniul faptelor pozitive cu semnificaţia mai mult utilitară 
la cele de natură mistică cu semnificaţia spirituală. 

3. Viaţa spirituală a satului fiind dominată de elementele 
religioase şi magice este firesc ca actele de această natură 
să aibă o mare însemnătate. Actele rituale, mai mult decât 
cele pozitive ale lucrului zilnic sunt sub influenţa timpului 
fără de care nu au sens. Să vedem deci prin câteva exemple 
ce fel apare timpul în raport cu actul mistic fie el religios 
sau magic, cât sunt influenţate actele rituale şi ce însemnă¬ 
tate are timpul pentru ele. 

Să vedem însă întâi ce înseamnă un act ritual şi apoi care 
îi sunt condiţiile. Un act ritual este un act singular, de sine 
stătător, semnificativ în raport cu o credinţă sau cum spun 
sociologii francezi cu o reprezentare colectivă. El este de na¬ 
tură mistică, cu sensuri şi puteri asupra lumei sensibile şi su- 

prasensibile, materiale şi spirituale. Actul ritual poate fi so¬ 
cotit elementul a ceea ce organic se numeşte o ceremonie şi 
sistematic un cult. Actul ritual de cele mai multe ori inte¬ 
grat unei ceremonii apare destul de des şi izolat. 

Satul românesc cuprinde în sânul său un mare număr de 
astfel de acte şi un bogat material de cercetare în problemele 
religiei şi magiei. Pentru noi, în cadrul acestei lucrări, actul 
ritual este însemnat pentrucă poartă cu sine viu fenomenul 
timp. Prins în ansamblul de viaţă a satului şi anume în acti¬ 
vitatea sa spirituală, timpul ne apare ca un fenomen deo¬ 
sebit de interesant şi bogat în consecinţe. 

Actul ritual care ţine de un mecanism propriu de gândire, 
care presupune o disciplină şi o prescripţie riguroasă, este 
legat de o seamă de condiţii speciale pentru a fi rodnic. Con¬ 
diţiile de spaţiu şi timp sunt cele de căpetenie. Actul ritual 
nu poate fi săvârşit după bunul plac, la întâmplare, ci trebue 
să respecte aceste condiţii, fără de care nimic bun nu se 
poate isprăvi. 

Timpul este deci la temelia actului ritual. Săvârşind un 
astfel de act, ţăranul român are de luat în seamă mersul tim¬ 
pului care cere după calităţile momentelor anumite acte. Ţă¬ 
ranul ştie că numai prin respectarea timpului, adică prin să¬ 
vârşirea actelor la vremea lor, aceste acte câştigă sens şi se 
împlinesc cu adevărat. De aceea el respectă riguros ceea ce 
numim noi condiţia de timp. 

Timpul însă intră uneori până în inima actului însuşi. 
Deseori nici nu se face simţită schimbarea produsă, din timp 
condiţie în timp element constitutiv, care este ultima etapă 
a prezenţei şi funcţiunei acestui fenomen, aşa cum vom ve¬ 
dea în capitolul următor că apare în calendar. 

Exemplele ne sunt şi de astă dată aducătoare de lumini. 
Să luăm bunăoară ritualul înmormântării. îngroparea după 
a treia zi, priveghiul, paza groapei la o anume vreme, sunt 
tot acte în legătură cu timpul din care se desprind sensuri 
proprii. Omul săvârşeşte anume acte la anume vreme pentru 
a câştiga sau a înlătura după nevoie puterile unei clipe, a 
unui ceas, a unei zile. 

Pe valea Jiului în depresiunea subcarpatică a Olteniei am 
aflat chiar un cântec ritual direct interesant pentru problema 
timpului; e vorba de un cântec al zorilor. Cât stă mortul sub 
acoperişul casei sale, în fiecare zi dimineaţa înainte de răsă¬ 
ritul soarelui se cântă un cântec al zorilor: 

Zorilor, zorilor, 

Zorilor, surorilor, 

Voi să nu grăbiţi 
Să ne năvăliţi 


Acest cântec ritual în care zorile sunt invocate să întârzie 
până ce toate vor fi gata pentru călătorirea mortului nu poate 
fi cântat decât numai dimineaţa în zori „când se arată ro- 
şeaţa pe cer“, cum spun oamenii locului; se cântă de mai 
multe femei, cu faţa spre răsărit. 

Valurile de lumină ale cerului sunt socotite ca purtând cu 
ele puteri noi şi semne noi. Zorile, acest moment al naşterii 
unei alte zile, au însuşiri particulare, însuşiri care nu sunt 
lipsite de însemnătate pentru viaţa omului, în lumea aceasta 
sau în aceea de dincolo. Cântecul ritual vine ca o respectare, 
ca o promovare a calităţilor luminei proaspăt arătate în zori. 

Ţăranul român surprinde în timpul acesta elemente şi cali¬ 
tăţi necunoscute nouă, pe care el încearcă să le determine 
în favoarea sa. 

Dacă trecem acum la o altă categorie de fapte cum ar 
fi bunăoară riturile de medicaţie şi la tot ceea ce ţăranul 
numeşte vrăji, farmece, descântece, făcut şi desfăcut, găsim 
la fel timpul ca pe un fenomen cu însuşiri şi puteri proprii. 

Aproape toate aceste acte magice sunt într’un fel sau altul 
legate de timp. Pentru a fi eficace, o vrajă sau un descântec 
trebuesc săvârşite într’un anume timp; pentru a avea sens 
şi pentru a rodi, cel ce le practică trebue să respecte regu- 
lele timpului altfel devenind acte neisbutite. Un descântec 
de deochi, de dragoste, de soarele ăl mare, o vrajă de che¬ 
mare a iubitului, de luat laptele dela vite şi de orice altă 
natură, are obişnuit o regulă de timp, aşa cum are şi una de 
spaţiu. Zorile, amiaza, asfinţitul, sunt momente în care e 
bine să fie săvârşite aceste acte. Seara, miezul nopţii, la cân- 
tători, în puterea nopţii sau spre ziuă sunt la fel folosite mai 
ales pentru actele de magie destructivă. 

Am pomenit mai sus despre influenţa timpului de după 
miezul nopţii şi consecinţele nefaste ce le poate avea asupra 
omului. Acesta e timpul necurat, timpul rău; atunci umblă 
urâtul, strigoii, pricolicii, stafiile de tot felul şi tot atunci 
vrăjitorii au puterea mai mare. Se spune că în acest timp 
necurat umblă numai cei ce au legătură cu fiinţele întune- 
recului; e vremea magicienilor de tot felul când aceştia nu 
numai că au puterea mai mare dar pot câştiga şi noi puteri. 
Aşa se povesteşte bunăoară că o vrăjitoare din Ţara Oltului 
se ducea în puterea nopţii şi înconjura cimitirul de trei ori 

cu părul despletit; aceasta pentru a avea mai multă putere 
în săvârşirea vrăjilor. 

Orele dinspre ziuă sunt bune pentru pregătirea leacurilor. 
Florile, mugurii, fiarele vechi, se adună şi se plămădesc 
înainte de răsăritul soarelui. Uneori „se lasă o noapte la 
stele' 1 . 

In afară de momentele din zi şi din noapte, în afară de 
datele de peste an, actele rituale de această natură mai sunt 
legate de timp şi în alt chip, în legătură cu mersul cerului, 
cu evoluţia deosebitelor faze ale corpurilor cereşti. Fazele 
lunei, luna nouă, luna plină, luna mâncată, sunt momente 
dintre cele mai folosite în magie pentru darurile lor. 

Pentru întărirea trupului, pentru sănătate, e bine ca la 
lună nouă omul să atingă uşor fruntea cu un metal; dacă 
un om e bolnav de vre-o boală oarecare, e bine să privească 
luna nouă şi să spună: 

Luna nouă e sus 
Boala după min’ s’o dus. 

Dar nu numai vrăjile şi descântecele, nu numai riturile de 
medicaţie cunosc atât de adânc factorul timp ce aproape 
toate practicele magice; fie că se construeşte o casă, fie că 
se lucrează un ogor sau se face un cojoc, de îndată ce actul 
ritual apare, problema timpului se pune. 

Ca şi în domeniul religiei, în magie timpul are o mare 
însemnătate fiindcă timpul este indispensabil săvârşirii tu¬ 
turor actelor rituale. Fie că se invoacă puteri sfinte cu sco¬ 
pul a transfigura fiinţa umană, fie că se invoacă altele pen- 
ttu reuşita unor scopuri materiale, timpul ia parte şi este 

socotit în mersul unor astfel de acte, rituri sau ceremonii, 
ce nu sunt mai puţin necesare vieţii omului de cum îi este 
pâinea zilnică. 

Din respectarea timpului în săvârşirea actelor rituale, 
din deosebirea dintre timpul fast şi nefast, eficace şi ine¬ 
ficace, rodnic şi nerodnic, cred sociologii şi etnografii vea¬ 
cului, a eşit calendarul care în viaţa popoarelor primitive 
şi a celor mai puţin evoluate cum este poporul român, nu 
reprezintă decât o organizare a timpului reprezentat reli¬ 
gios şi magic. 

Este adevărat că fenomenul calendarului ne desvălue mult 
din ceea ce se poate numi timp condiţie de act ritual. Sărbă¬ 
toririle aşa cum sunt Floriile, Sf. Gheorghe sau Sf. Ilie, cu¬ 
prind un mare număr de obiceiuri acte rituale; de altfel 
toate practicele religioase şi magice periodice sunt legate şi 
exprimă ritmul calendarului. Zilele de peste an şi în deo¬ 
sebi sărbătorile sunt adesea condiţie de timp ale unor acte 
de acest fel; dar nu totdeauna. 

Sărbătoarea e mai'mult decât o condiţie deoarece e pri¬ 
vită ca un timp sacru aşa cum se întâmplă ori de câte ori 
este comemorarea unui sfânt şi a faptelor sale. 

Calendarul este fenomenul cel mai închegat şi mai vor¬ 
bitor pentru înţelegerea timpului într’o colectivitate ca aceea 
a satului românesc. In calendar sunt exprimate aproape 
toate caracterele timpului aşa cum trăeşte ţăranul Român; 
în el găsim exprimat ritmul şi organizat timpul. Analizând 
calendarul vom putea căpăta lămuriri mult mai depline asu¬ 
pra problemei noastre, mai ales că reforma din anul 1924 
a ridicat în satul românesc probleme însemnate cercetăto¬ 
rilor. 

1. Reforma calendarului şi satul tradiţional. — 2. Ce este calendarul.— 
3- Argumente împotriva noului stil. — 4. Organizarea timpului şi 
funcţiunea calendarului. 

1. In anul 1924 s’a întâmplat la noi un fapt semnificativ 
pentru mentalitatea generală a satului românesc şi de mare 
însemnătate pentru lămurirea problemei timpului. Reforma 
calendarului aplicată după hotărîrea Sinodului a provocat 
din partea ţăranilor o reacţiune cu totul neaşteptată atât 
de cei ce hotărîseră reforma cât şi de cei care erau în¬ 
sărcinaţi să o aplice. Hotărîrea luată, firească pentru con¬ 
ducători, de a armoniza mersul vremii cu acela al lumei 
apusene, adică de a trece calendarul cu 13 zile mai înainte, 
a apărut ţăranilor nu numai nefirească, dar şi plină de pri¬ 
mejdii. 

Sensul adevărat al realităţilor săteşti scăpase celor în 
drept. Unii cu mintea mai ageră au pus reacţiunea ţăranilor 
la reformă în seama unor influenţe politice de origină străi¬ 
nă venite de peste graniţe. Chiar dacă o astfel de .influenţă 

a putut să se producă, ea a trebuit să găsească un teren fa¬ 
vorabil; şi pe acesta îl crease reforma calendarului. 

Acolo unde ţăranul a refuzat să mai intre în biserică, acolo 
unde preotul a fost bătut, acolo unde legături de rudenie 
s’au rupt, acolo unde întreaga viaţă spirituală a satului s’a 
spart, nu mai poate fi vorba de un fapt divers şi nici măcar 
de un fapt politic oricât de puternic ar fi şi ori de unde ar 
veni. Dacă în urma reformei calendarului a apărut stilismul 
ca o nouă sectă religioasă, dacă oamenii şi-au lăsat bărbi şi 
au început o altă viaţă în afara comunităţii spirituale a bi¬ 
sericii neamului, se înţelege că s’a petrecut un lucru de mare 
adâncime, că frământările au fost sufleteşti şi că adevăratul 
sens al acestor manifestaţii trebue deci căutat într’o reali¬ 
tate de dincolo de ordinea socială şi politică. 

In viaţa spirituală a satului, în sufletul ţăranului român 
această schimbare de 13 zile mai devreme a calendarului a 
fost o experienţă interioară de mare intensitate şi drama¬ 
tism. Reforma calendarului a fost hotărîtă de o categorie 
de oameni şi a fost suportată de o altă categorie, fiecare 
având bine înţeles mentalitatea sa proprie. Cei ce au hotă- 
rît reforma şi-au zis că nu e nimic dacă se produce un avans 
de 13 zile pentrucă zilele şi sărbătorile, raporturile dintre 
ele rămân aceleaşi. Pentru cei ce au suportat reforma lu¬ 
crurile au stat cu totul în alt chip; ei s’au ridicat cu tărie 
împotriva acestei schimbări pentrucă ea era esenţială, era 
totală, era primejdioasă până la distrugere. Diferenţă mare 
desigur între cele două categorii interesate. 

Neînţelegerea a pornit din felul deosebit cum fiecare parte 
a înţeles şi a tratat calendarul. Pentru noi această dramă din 
viaţa satelor ne-a pus în lumină un fel deosebit de reprezen- 

tare a timpului. Calendarul şi reforma au fost izvorul cel 
mai bogat şi cel mai curat pentru a înţelege ce este timpul la 
ţăranul român şi pentru a ne lămuri problema. Fenomenul 
calendarului, organic legat de întregul vieţii spirituale a sa¬ 
tului, ne lămureşte direct ce înseamnă a fi în timp pentru 
ţăranul român şi mai ales ce este timpul şi calendarul pen¬ 
tru el. 

Reforma calendarului a fost pentru ţăianul român o to¬ 
tală şi bruscă răsturnare a întregii vieţi lăuntrice. Reforma, 
dacă ne gândim la consecinţele morale ce le-a avut, a fost 
mai mult o revoluţie; pentrucă o acceptare a ei presupunea 
o schimbare radicală a omului şi a poziţiei sale faţă de 
lume şi viaţă. Oricât de exagerat pare acest lucru, ne în¬ 
doim că realitatea ar putea fi alta. 

Satul românesc trăeşte şi mai ales trăia în virtutea unei 
străvechi tradiţii. Moştenirea din bătrâni alcătueşte însuşi 
felul de existenţă al acestei comunităţi; tradiţia este atot- 
stăpânitoare. In satele ce păstrează încă nealterate o viaţă 
originară, organică şi arhaică, moştenirea din bătrâni func¬ 
ţionează pe toate planurile şi în toate direcţiilor acestor 
aşezări. Tot ceea ce vine din trecut are un caracter aproape 
religios, faţă de care se impune cel mai profund respect. Ca¬ 
lendarul este din aceste moşteniri. Schimbarea unei oricât de 
mici frânturi din acest tot organic zdruncină viaţa satului 
şi a elementelor sale. Reforma calendarului a fost o astfel de 
schimbare. 

2. Ce este şi cum apare calendarul în mintea ţăranului ro¬ 
mân? El reprezintă timpul organizat; calendarul în sate are 
o funcţiune de utilitate obştească dar în altfel de cum o are 
calendarul la oraş. 

In primul rând: calendarul este ceva dat aşa cum este 
lumina soarelui sau sborul păsărilor. In al doilea rând: el 
este neschimbător: are un caracter definitiv şi nu poate fi 
schimbat după voia omului, cum nu poate fi schimbată nici 
faţa lumii acesteia cu frumuseţile şi păcatele ei. De aci un 
al treilea caracter: acela de obiectivitate, adică ceva de sine 
stătător, cu existenţa şi destinul său propriu. 

In concluzie, calendarul pentru ţăranul român nu este ca 
pentru cei mai mulţi din noi, un produs al voinţii omeneşti 
care a măsurat bine timpul după mersul corpurilor siste¬ 
mului solar; calendarul în acest caz nu este ceva conven¬ 
ţional pentru uzul zilnic al omului, ci este un fenomen spi¬ 
ritual mult mai adânc şi semnificativ. 

La origini, după părerea unor sociologi, astăzi deveniţi 
clasici, calendarul ar fi apărut din necesitatea distincţiei în 
timp între sacru şi profan, aşa cum cereau actele rituale şi 
cultul. Aceste două noţiuni profund distincte, corespunză¬ 
toare unor realităţi tot atât de distincte, neputând să se 
suprapună, nici să devină într’un fel în atingere, au dat 
naştere calendarului; timpul a fost văzut şi el în două fe¬ 
luri: sacru şi profan. Cu toate că timpul este de fapt numai 
o condiţie în desfăşurarea timpului şi eficacitatea actelor 
rituale, distincţia între sacru şi profan s’a impus şi în acest 
câmp al vieţii. Aşa, se crede, ar fi luat naştere sărbătoarea, 
zi deosebită ca natură de celelalte lucrătoare. 

Aceste distincţii aparţin însă mai mult cercetătorilor; căci 
ţăranul Român, după toate aparenţele, nu deosebeşte condiţia 
de timp în raport cu actele. Pentru el condiţia de timp este 
una cu cultul însuşi, sau mai precis este un element consti¬ 
tutiv din acest cult. De aceea atacarea calendarului 

îndeamnă atacarea cultului, a religiei însăşi 1 ). 
Ori, se ştie că religia este ceva neschimbător, este ceva 
etern care iese din câmpul de activitate al omului, unde in¬ 
teligenţa şi voinţa sa pot fi eficace. 

Ţăranul Român socoteşte religia de două ori intangibilă: 
odată faţă de strămoşi şi a doua oară faţă de Dumnezeu. 

Satul românesc este o unitate de viaţă colectivă în care 
tradiţia a jucat şi joacă încă un rol însemnat. Prezentul este 
încontinuu sub presiunea trecutului şi lucrează privind spre 
viitor, trăgându-şi Substanţa din trecut. Cei morţi constituesc 
o adevărată şi continuă prezenţă pentru cei vii. Trecutul pe 
calea tradiţiei comandă aproape toate formele şi sensurile 
vieţii actuale ale colectivităţii. Calendarul ca o formă de 
viaţă moştenită este respectat şi el prin aceste însuşiri ale 
trecutului. 

Un ţăran din Dărmăneşti-Bacău întrebat de ce nu ţine noul 
stil a răspuns: „nu să pot schimba sărbătorile, că aşa am 
apucat din bătrâni şi legea lor e sfântă". La fel un altul din 
Comova-Orhei: „ţânem pi vechi că noi aşa am apucat; apoi 
îi mai ghine să ţânem cum am apucat. Eu pi obiceiu meu îl 
ţin; pi ce am apucat pi aia ţâo; ţân legea creştinească". 

Puterea cu care se impune calendarul vine însă şi din altă 
parte. Pentru ţăranul Român, religia nu este la origini un 
produs omenesc, ceva făcut de mintea noastră. Orice 
fenomen religios deci şi calendarul este ceva exterior, obiec¬ 
tiv, dat oamenilor într’un anume fel fără putinţa de schim¬ 
bare. Pentru ţăranul Român, calendarul nu este o născocire 


1) Calendarul în satul Comova, Arhiva pentru ştiinţa şi re¬ 
forma socială, anul X. 1932, pag. 200. 

omenească, măsurătoare bine potrivită a timpului cu scop 
practic, ci o revelaţie, ceva din ordinea divină a 
lucrurilor. 

„Calendarul merge după biserică nu după oameni şi nu se 
poate schimba pentrucă este dat de Dumnezeu, calendarul 
este rânduiala dumnezeiască" spune un ţăran din judeţul 
Ismail. 

3. Dacă acest lucru înseamnă calendar în conştiinţa ţăra¬ 
nului Român înţelegem cum el nu poate accepta cu inima 
uşoară o reformă a calendarului. Dimpotrivă în faţa refor¬ 
mei ei iau adesea atitudini dârze şi cu expresii dintre cele 
mai îndurerate. „Am părăsit rânduiala veche şi mi-i jale" 
mărturisea plângând o femee din Ţara Oltului. Alta mai în¬ 
dârjită din ţinutul Orheiului spunea în legătură cu stilul nou: 
„..apăi zîce să ţânem pi nou. Nu vreau să ţân. Nu mă dau 
măcar să mă ucidă. Să iee cuţitul şi să mă tae, dar pi nou 
nu mă dau“. 

Alteori, unii apar mai indulgenţi; distingând dintre calen¬ 
dar ca ordine lumească şi calendar timp şi ordine divină 
acceptă noul stil dar numai în primul sens: „Noi zâcem: lasă 
calendarul să meargă aşa, lasă* judecăţile să meargă aşa, dar 
zilele să hie cum le-o lăsat Domnul nostru Hristos". Sau: 
„eu în sfânta cruce cred, în evanghelie cred, da’n stea, nu. 
Cum să credem noi în legea deavolească (stilul nou) şi nu 
într’a lui Hristos?". 

In mentalitatea ţăranului român nu are loc rânduiala ome¬ 
nească pentru cele ce privesc religia. De aceea ţăranul Ro¬ 
mân nu poate să cedeze dispoziţiile omeneşti chiar dacă ele 
vin dela stăpânire. Dumnezeu este mai mare decât noi toţi 

şi deci legea omenească trebue să meargă după Dumnezeu şi 
nu Dumnezeu după legea omenească. 

Nepăstrarea legii lui Dumnezeu, aşa cum s’a făcut prin 
reforma calendarului este văzută ca un mare păcat cu rele 
consecinţe asupra vieţii şi destinului omenesc, reforma este 
privită şi ca o pedeapsă a lui Dumnezeu pentru păcatele omu¬ 
lui. Iată o mărturisire a unei femei din ţinutul Orheiului: 
„că vezi Dumnezeu o lăsat legea cea veche şi sfinţii şi noi 
om ţine aşa cum a lăsat Dumnezeu. De când sărbătorim noi 
sărbătoarele aistea pi nouă, apoi Dumnezeu nu ne mai dă, că 
nu ne pocăim. Dar Dumnezeu ne dă toate pedepsele că noi 
prea păcătuim". 

Ţinerea sărbătorilor pe stil nou provocată de reforma ca¬ 
lendarului este socotită ca aducătoare de boli, secetă şi alte 
rele. Multe din durerile şi lipsurile prezente le pune ţăranul 
în seama reformei: „de amu oamenii s’au stricat de când cu 
stilul nou şi Dumnezeu s’o întors cu dosu şi nu mai dă 
-'loaie... ne arde... înainte grâul era tot un schic“. 

Alţii merg şi mai departe, sunt ţărani care cred că ţinerea 
calendarului pe stil nou atrage după sine şi pierderea cali¬ 
tăţii de creştin: „iaca la mănăstirea Răciula stariţa ţine pe 
nou, da călugăriţele ţin pi vechi că o venit scrisoare dela 
Erusalim şi acolo spune că ăl de ţine pi nou apoi trebuie să 
se boteze iară". 

In faţa reformei ţăranul s’a îndârjit pe o poziţie care în 
afară de faptul de a fi din strămoşi şi de a fi dela Dumne¬ 
zeu, el nu a uitat să o întemeieze şi în alte chipuri, cu argu¬ 
mente şi fapte ce îi stăteau mai la îndemână. Felul cum 
încearcă el să argumenteze şi să întemeieze atitudinea în fa¬ 
voarea vechiului stil şi împotriva celui nou aduce o însem- 

nată contribuţie la cercetarea noastră, adică la descrierea şi 
înţelegerea timpului. 

In primul rând, stărue cu multă tărie şi frecvenţă un ar¬ 
gument pe cât de simplu pe atât de interesant: „poţi dum¬ 
neata schimba calendarul cât vrei, dar zilele rămât tot acolo" 
iată una din expresiile cele mai obişnuite împotriva noului 
stil. Zilele de peste an, având un caracter obiectiv real şi 
concret, existenţe de sine stătătoare, nu pot fi schimbate 
prin simpla voinţă a omului, pentrucă schimbând calendarul 
cu 13 zile mai devreme nu înseamnă pentru ţăranul Român 
că s’au schimbat şi zilele din locul lor. 

Un alt mijloc de întemeiere îl are ţăranul în semne sau 
minuni pe care Dumnezeu le arată oamenilor spre ştiinţă. 
Iată una din aceste minuni: „în noaptea din înviere, la sfân¬ 
tul mormânt să aprind nişte lumânări, singure. In 1925 la 
sfântul mormânt nu s’au aprins lumânările cu 13 zile mai 
devreme, pe stil nou şi de atunci Paştele a rămas tot pe vechi, 
Dumnezeu n’a vrut altfel". Altă mărturie: „când vine o săr¬ 
bătoare Dumnezeu îi face semne omului; numai cine n’are 
credinţă nu le vede, omul păcătos". 

Sărbătorile nu pot fi schimbate deci sub nici un fel fără 
a te pune împotriva lucrurilor dinainte rânduite, împotriva 
lui Dumnezeu. 

Argumentele împotriva noului stil şi a neîntemeierii re¬ 
formei, argumentele împotriva putinţei de a schimba timpul 
dela locul lui nu sunt numai de natură mistică făcute prin- 
tr’o raportare la o lume transcendentă, ci sunt şi de natură 
pozitivă, făcute printr’o raportare la lumea sensibilă. In acest 
fel sistemul solar, fizica pământului şi lumea organică cu tot 

cuprinsul lor de viaţă şi ritm, au fost folosite pentru a do¬ 
vedi falsitatea noului stil. 

Mersul timpului este îndreptăţit prin ritmul vieţii cos¬ 
mice, prin perfecta suprapunere între organizarea vechiului 
calendar şi fenomenele naturei. Sunt în adevăr o seamă de 
fenomene cosmice care apar deplin legate de anotimpuri şi 
anumite zile din calendar. Infrunzirea copacilor, venirea pă¬ 
sărilor, apariţia florilor, rodirea pomilor, sunt câteva din 
aceste fenomen care apar la date fixe şi care scot în evi¬ 
denţă un ritm cosmic. Schimbându-se calendarul cu 13 zile 
mai devreme ele nu mai corespund exact zilelor cu care ţă¬ 
ranul era obişnuit să corespundă. Printr’o continuă raportare 
la aceste fapte neschimbătoare, el dovedeşte acelaşi lucru: 
falsitatea noului stil. 

Dăm aci câteva din cele mai interesante şi expresive măr¬ 
turii ce le avem în această privinţă, culese din Cornova- 
Orheiu. 

„Stilu vechi e ăl bun; pomii tot pi vechi înfrunzesc şi în¬ 
floresc şi pi nou nu vre; cucu cântă pi vechi, da pi nou nu se 
aude“. 

„Semănă orz la Blagoveştenie pi nou şi îi vide că n’ai să 
mânci pâne, că timpul merge tot pi vechi. Iaca mâne-i Sf. 
Ilie, da-i mânca dumneata popuşoi copt? Da’ nici harbuji 
n’ăi vide la biserică". 

„Toate şelea sunt mai cu dreptate pe stilu vechi. Uite noi 
avem o sărbătoare Blagoveşte şi pe stilu nou nu cântă cucu, 
da pi stilu vechi cucu cântă. Da amu de unde ştie cucu de 
cântă pi vechi? Al doilea, el cântă, cucu pănă la Sânzenii. 
Sânzenii nou trece şi el tăt cântă, da cum vine Sânzenii pâ 
vechi el nu mai cântă mai mult. Şi cucu aiesta e o pasăre 

şi nu a învăţat la şcoală şi vezi ea înţelege, se vede că îi 
dă înţelegere Dumnezeu. Vezi, tăt se potriveşte mai bine 
pi vechi, da noi îl ţinem pi nou; ce să faci?: 

Vrai nu vrai 
înhamă şi hai. 

Pământul merge tăt pi vechi. Când e 1 Mart pi nou nu 
seamănă nimeni; când e 1 Mart pi vechi e tomna bine. Crugu 
cerului merge aşa că pământul roteşte tot pi vechi. Eacă, 
dacă o trecut sfiinţii pi nou, nu vin nici cocorile nici coco¬ 
stârcii, da pi vechi vin. Da Paştele în ziua Crucii se poate 
face? Atunci e jumătate di postu mare şi atunci nici peşte 
nu se mâncă, d’apoi carne. Şi aşa s’o făcut acu trei ani. Noi 
le-am serbat pi aistea, da de mâncat carne n’am mâncat. 
Apoi am făcut şi al doilea Paşte. Păi asta s’o mai pomenit?". 

De ce? Calendarul, sau mai precis anumite zile şi periode 
din an, nu pot fi despărţite de anumite fenomene naturale, 
care la rândul lor aceste fenomene, ca tot ce se întâmplă 
în univers sunt supuse voinţii lui Dumnezeu şi apar acolo 
la vremea lor fixată tot de voinţa divină. Dăm şi aci un 
exemplu edificator din categoria celor mai frecvente: „cucul 
la Blagoveştenie cântă întâi în poarta raiului şi apoi cântă 
la noi. Dar la noi nu cântă cucul pân’ ce nu cântă cucu ce¬ 
rului. Aşa am auzit noi din bunei". 

Dacă acestea înseamnă calendar, dacă atât de rele îi pot fi 
consecinţele se înţelege că ţăranul român nu poate admite 
schimbarea zilelor mai ales a celor de sărbătoare din locul 
lor obişnuit, aşa cum a apucat el să le ţină. Ţăranul nu poate 
admite numai faptul serbării în sine indiferent de timp, căci 
pentru el sărbătoarea nu este numai preamărirea 

unui sfânt creştin, ci este însuşi timpul material, 
ziua fixă din an 1 ). 

4. Calendarul pentru ţăranul român are o adâncime şi o 
însemnătate cu totul aparte. Organizarea timpului pe care o 
capătă el, prin funcţiunea şi natura calendarului, este deo¬ 
sebită de a noastră. Nu poate fi vorba aci de măsurători pre¬ 
cise, de unităţi de lungime, de dimensiuni spaţiale sau ra¬ 
porturi de cifre. Calendarul în viaţa ţăranului Român fiind 
ceva viu şi organic nu vine pentru a măsura cantităţi de 
timp, ci vine să dea o expresie timpului trecător, să dea un 
chip mersului vremii. Calendarul organizează timpul ţăra¬ 
nului Român, dar nu în înţeles material, ci în înţeles su¬ 
fletesc; momentele, datele şi perioadele din calendar nu 
sunt unităţi de măsură ci unităţi de ritm; timpul fiind 
ceva viu, calendarul apare ca un ritm al său. 

Aşa se înţelege mai uşor de ce s’a dezorganizat în viaţa 
satului ritmul muncii care este continuă, reînviat prin ra¬ 
portarea la vechiul stil. Aşa se înţelege de ce reforma a 
dezorganizat viaţa spirituală a satului producând rupturi şi 
drame fără putinţă de reparat. 

Calendarul aşa cum apare el în viaţa ţăranului Român, 
în afară că este o realitate obiectivă şi vie, aşa cum am arătat 
mai sus, fiind o expresie de ritm a timpului, el reprezintă 
din punct de vedere funcţional punctul de reper al în¬ 
tregii sale fiinţe materiale şi spirituale. 

Descrierea calendarului şi reformei ne-a adus o aleasă con¬ 
tribuţie la ceea ce trebue să înţelegem prin timp la ţăranul 
român. 


1) Vezi acelaşi studiu din „Arhiva", pag. 201. 

1. Timp concret. — 2. Timp calitativ. — 3. Timp activ. 

1. — Concepţia ştiinţifică obişnuită despre timp este o 
concepţie cantitativă; noi măsurăm şi numărăm timpul, tra¬ 
tament care decurge după părerea unui filosof 1 Contemporan 
din reprezentarea spaţială a timpului'). Timpul este pentru 
noi o a patra dimensiune; timpul acesta este mai mult un 
instrument de cercetare decât o realitate. 

Ţăranul român vede în timp altceva decât noi. Pentru a-1 
înţelege este necesar să părăsim punctul de vedere al tim¬ 
pului fizico-matematic; acest punct de vedere ne pune în 
situaţia de a lua drept iluzie sau anomalie o realitate orga¬ 
nică cu chipurile şi sensurile ei. Dacă privim timpul ca pe 
un calcul oarecare fără nici o însuşire concretă, este sigur că 
felul ţăranului de a trăi şi formula timpul ni se apare un 
amestec de elemente desorganizate şi de afirmaţiuni contra¬ 
dictorii pe scurt, o reprezentare fără nici o- legătură cu rea¬ 
litatea obiectivă. 


1) Henri Bergson: Les donnees immediates de la concience, în deo¬ 
sebi cap. II şi III. 

Timpul fenomen legat de o viziune de viaţă religioasă şi 
magică, aşa cum apare la ţăranul român, este cu totul alt¬ 
ceva decât timpul măsurat cu unităţi de lungimi, timpul 
matematic; acest altceva priveşte atât înfăţişarea cât şi na¬ 
tura sa. Chiar dacă la ţăranul român, în reprezentarea pe 
care o are despre timp, apar şi unele elemente spaţiale, chiar 
dacă suntem în prezenţa unor mijloace de măsurare, nu este 
mai puţin adevărat că timpul său nu poate fi reprezentat 
printr’o linie pe care se înseamnă din loc în loc anume 
puncte şi prin nici o cantitate uniformă, lipsită de orice în¬ 
suşire. 

In satul românesc, e drept, timpul pare să fie un fenomen 
mai puţin precis decât acela al savanţilor; în preajma sa 
pluteşte o atmosferă de vag şi insesisabil. Dar nu e mai puţin 
adevărat că aceste caractere sunt expresia şi vin dintr'un fel 
mai adânc, mai bogat, mai puternic şi mai însemnat pentru 
viaţa sufletească a omului, a timpului. Timpul ţăranului ro¬ 
mân este concret, colorat şi activ. De aceea înţelegem pentru 
ce acest timp este mai puţin măsurat cu ceasul şi mai mult 
măsurat cu sufletul. Ţăranul ignoră în bună parte mersul 
timpului împărţit în unităţi matematice precise, dar aceasta 
nu înseamnă deloc că el ignoră timpul cum înclină să creadă 
unii cercetări, ci dimpotrivă că îl are mai adânc şi mai pre¬ 
zent decât noi 1 ). 

Timpul ţăranului român se înfăţişează ca un timp con¬ 
cret. Acesta este motivul pentru care se dispensează de 


1) D. C. Rădulescu-Motru face o generalizare spunând că ţăranul 
Român „nu are noţiunea de timp“. Această afirmaţie are o valoare 
numai când judecăm din punctul de vedere al ştiinţelor naturii fizice. 

ceea ce poate măsura şi arăta ceasornicul. Ţăranul are un fel 
mai viu şi mai concret de a măsura şi denumi momentele, 
datele şi perioadele de timp. 

Să luăm un exemplu. In legătură cu începutul zilei, care 
pentru noi înseamnă o oră sau alta, găsim la ţăranul nostru o 
seamă de expresii care dovedesc multă precizie în deosebirea 
momentelor, mult mai sigur decât o avem noi obişnuit când 
întrebuinţam termenul de dimineaţa. Iată bună oară aceste 
momente cu corespondenţa ce o au în ore: 

„dinspre ziuă": momentul când după expresia pla¬ 
stică a ţăranului se înmoaie întunericul (între orele 3-4 vara); 

„zorile" : atunci când se arată roşeaţa pe cer (între 
orele 4-5); 

„răsăritul": momentul când globul roşu al soarelui s’a 
arătat întreg pe cer (momentul imediat tot între 4-5); 

„dimineaţa" : timpul după răsărit până se ridică soa¬ 
rele mai sus (între orele 5-7). 

Dacă trecem la celelalte ore din zi şi din noapte, găsim o 
seamă de momente bine fixate cu denumiri precise.’ Prânzul 
mic, amiază, prânzul mare, vecernia, chindia, apusul, amur¬ 
gul, seara, începutul nopţii, la culcate, miezul nopţii, la cân- 
tători, etc. % iată o seamă dintre aceste momente care pentru 
noi cele mai multe nu au nici o semnificaţie sau le confun¬ 
dăm unele cu altele, aşa cum de exemplu apusul, amurgul şi 
seara pare să fie pentru noi unul şi acelaşi lucru. 

In ceea ce priveşte datele, dacă spunem de exemplu I Ia¬ 
nuarie sau 20 Iulie, pentru ţăran nu înseamnă nimic, sau în 
orice caz nu înseamnă mare lucru. Dacă spunem însă Sf. 
Vasile sau Sf. Ilie înseamnă totul. Ziua nu este o dată ab¬ 
stractă incoloră, ci o dată concretă cu însuşiri proprii. El 

trăeşte şi poartă viu comemorarea sfântului, simţind pre¬ 
zenţa şi însuşirile particulare ale sărbătorilor. 

Mai departe: acelaşi lucru se petrece cu unităţile de timp 
mari, aşa cum sunt lunile şi perioadele. Gerar, Cireşar sau- 
Brumărel îi spun mai mult ţăranului decât Ianuarie, Iunie 
sau Octomvrie; şi anume din acelaşi motiv: sunt mai vii, 
mai concrete, mai ale vieţii şi naturii (cele mai multe din 
ele exprimă ritmul vegetaţiei şi al vremii). Putem spune că 
la ţăranul român lunile funcţionează mai puţin decât în 
viaţa noastră. Aceasta pentrucă sunt mai vii în funcţiunea 
lor perioadele de timp legate de marele evenimente şi săr¬ 
bători care deschid sau închid aceste perioade. Aşa sunt po¬ 
sturile şi câşlegile (dulcele) sau, între cele mai mici, săptă¬ 
mânile (săptămâna mare, albă, a brânzei, etc.). 

Toate acestea au însuşiri şi sensuri proprii ca realităţi or¬ 
ganice de sine stătătoare. Exemple de mai sus dovedesc felul 
deosebit cum se înfăţişează timpul la ţăranul român. Ceea ce 
izbeşte dela prima vedere este caracterul de realitate obiec¬ 
tivă şi concretă. Spre deosebire de timpul matematic care 
este abstract, timpul ţăranului este concjet. De aci nu se poate 
deduce că îi lipseşte precizia, că nu are noţiunea de timp, ci 
numai că el şi-l precizează şi măsoară în alt chipj nici nu se 
poate trage concluzia că dacă nu are noţiunea creată de 
ştiinţele positive despre timp, nu o are deloc, ci numai că o 
are în altfel. 

Timpul ţăranului român fiind un timp concret, în mod fi¬ 
resc este bogat în însuşiri proprii, este ceea ce putem numi 
un timp calitativ. Să vedem deci ce înseamnă timp calitativ 
la ţăranul român. 

2 .— Am văzut cum timpul ţăranului Român este concret 
spre deosebire de acela întemeiat pe fizica cerului care este 
un timp abstract. Reprezentarea timpului concret aduce după 
sine pe aceea a timpului calitativ. O realitate vie 
cum e timpul ţăranului Român trebue să aibă însuşiri ca tot 
ce apare viu şi organic. Ea se înfăţişează într’un anume fel 
caracteristic fiinţei şi fiinţării sale în lume. O durată concretă 
are spre deosebire de una abstractă, proprietăţi fără de care 
ea nu poate să existe. 

Judecăţile pe care le facem asupra timpului sunt deosebite 
de acelea pe care le face ţăranul. Timpul care stă la temelia 
calendarului sideral este măsurat, împărţit, raportat mate¬ 
matic; judecăţile făcute asupra acestui timp sunt în limita 
felului cum el este conceput. Perioadele, unităţile de timp 
măsurat au raporturi cantitative: tot atât, mai mare, mai 
mic, mai mult, mai puţin, sunt obişnuitele aprecieri. Timpul 
fizicei matematice este alcătuit din mărimi, din unităţi defi¬ 
nite prin lungimea lor şi prin raportarea continuă care se 
face la o măsură oarecare. 

Judecăţile pe care le face ţăranul Român asupra timpului 
sunt altfel; sunt altfel pentrucă intră elemente noui în joc. 
Aceste elemente sunt de altă natură decât cele obişnuite 
nouă, natură care explică toate aparenţele timpului la ţăran. 

Ţăranul are o seamă de aprecieri care fac ca timpul să 
apară mai colorat, mai divers, mai bogat. Astfel el gândeşte 
dacă un moment este prielnic, dacă este asemănător cu altul 
sau este deosebit, dacă este legat într’un fel de alt moment 
sau nu, dacă este oportun sau nu; gândeşte dacă acest mo¬ 
ment are o însuşire bună sau rea şi caută pe aceea cu sen¬ 
suri de rodnicie materială sau spirituală, caută eficacitate. 

Fiecare moment este privit ca o stare aparte, ca o calitate 
specială. La fel în ceea ce priveşte fragmentele de timp ca şi 
timpul în general. Ţăranul are zile bune şi zile rele, aşa cum 
am văzut în partea întâia a lucrării, zile faste şi nefaste 
după conţinutul de viaţă şi însuşirile lor particulare. 

Vedem deci cum noţiunea de calitate îşi face loc în repre¬ 
zentarea timpului, cea de cantitate dispărând aproape în 
întregime, sau, mai bine zis, transformându-se în altceva aşa 
cum vom vedea într’un capitol următor. 

Prezenţa noţiunii de calitate în judecarea timpului ne dă 
adevăratul sens al felului cum ţăranul român îşi reprezintă 
şi trăeşte timpul. Pentru el timpul nu este un postulat, o 
abstracţiune, ci o realitate concretă, nu este ceva care poate 
fi măsurat cantitativ, este lucru viu. Şi ca tot ceea ce este 
concret cu însuşiri proprii de viaţă, timpul are sensuri şi 
puteri continuu noui faţă de care gândul şi fapta ţăranului 
sunt prinse, faţă de care atenţia şi ştiinţa sa sunt subtile şi 
active. Timpul calitativ este un timp activ. 

3. — Aproape pe întregul curs al acestei expuneri am 
pomenit despre o influenţă a timpului. Este ceva de neînlă¬ 
turat atunci când vorbim despre un fenomen ca acela al 
tezei noastre. 

După ce am arătat că timpul ţăranului Român este concret 
şi calitativ, ne rămâne acum să arătăm că acest timp 
este activ, adică are anume puteri, anume însuşiri ac¬ 
tive. 

Atunci când timpul este un cadru mintal, ceva convenţio¬ 
nal, când este un instrument al ştiinţei şi vieţii practice, se 
înţelege că acest fenomen nu poate prezenta însuşiri active. 

Atunci însă când el apare ca o realitate obiectivă, vie până 
la personificare, atunci când are o seamă de atribute şi pro¬ 
prietăţi, se înţelege că are şi o influenţă în desfăşurarea lu¬ 
crurilor. Timpul ţăranului Român, nefiind ceva abstract, ne- 
fiind o idee, ci o realitate care cuprinde în sânul său viaţa 
cu toate consecinţele ei, se înţelege că are un caracter activ. 

In afară de alte fapte care ne îndreptăţesc să-l socotim 
astfel este unul mai la îndemână decât ori care şi tot odată 
plin de înţeles. Ţăranul vorbeşte de „puterile timpului" sau 
„puterile vremii" (în înţeles tot de timp). El nu spune că 
timpul are influenţă sau că este activ, dar îl priveşte cu 
multă atenţie pentrucă ştie că „are puteri". Gândul şi fapta 
sa, tot ceea ce se întâmplă sub ochii săi, este supus timpului 
şi puterilor sale. 

Influenţa timpului se face simţită în două feluri: negativ 
şi pozitiv. Puterea timpului poate avea două consecinţe: des- 
tructive şi creatoare. Ţăranul Român ştie şi trăieşte adânc 
această dublă influenţă şi putere a timpului. Toată atenţia 
sa în a păstra regulile timpului, folosirea sau anihilarea dife¬ 
ritelor calităţi, vin tocmai din prezenţa acestor puteri şi recu¬ 
noaşterea lor de către om. Omul în raport cu timpul lucrează 
în acest sens: să-i înlăture cât mai mult cu putinţă influen¬ 
ţele rele şi să le promoveze pe cele bune. 

Am vorbit în partea întâia a lucrării despre măsurile de 
priveghere ale ţăranului în legătură cu miezul nopţii, cu 
Marţea şi Sâmbăta. Aceste momente şi date sunt ceea ce nu¬ 
meşte el „timp rău". Consecinţele lor pot fi dezastruoase: dela 
pagubă până la boală şi moarte. 

Exemplul cel mai viu şi mai grăitor pentru a arăta ce în- 

seamnă puterea distructivă a timpului este ceea ce ţăranul 
numeşte „ceas rău“, Nenumărate reprezentări şi o întreagă 
gamă de sentimente dela grijă până la teamă profundă sunt 
legate de prezenţa ceasului rău. Aproape tot ce vine rău 
asupra omului este arătat ca fiind în legătură şi cu momentul 
când s’a întâmplat. Nereuşita într’o întreprindere începută 
şi mai ales venirea neaşteptată a unei dureri, accidentele de 
sănătate sunt socotite consecinţe ale ceasului rău. Ţăranul 
leagă obişnuit ceasul rău mai mult de întâmplările dureroase 
venite pe neaşteptate, adică dincolo de ceea ce era cunoscut 
ca timp nefast. De momentele, datele şi perioadele de timp, 
nefaste, distrugătoare, sunt legate în genere interdicţiile de 
timp, adică actele rituale negative prin care sunt anulate 
puterile reale ale timpului. 

Timpul are însă şi influenţe bune; sunt momente din zi şi 
date precise de o mare frumuseţe şi rodnicie. Pe acestea 
ţăranul caută să le cultive şi să le folosească. Şi de astădată 
practicile rituale apar. 

După cum există un ceas rău există şi un ceas bun, cu 
toate că acesta din urmă este trăit cu o mai mică intensitate 
de ţăran. Corespunzătoare zilelor de Marţi şi Sâmbătă, pen¬ 
tru rodnicie, sunt Lunia şi Joia; acestea în ceea ce priveşte 
munca şi întreaga viaţă practică. Dacă însă ne ridicăm pe 
celălalt plan al vieţii, în spiritual, Duminica şi în general 
sărbătoarea, sunt zilele de bună influenţă, sunt zile creatoare. 

Cea mai obişnuită sărbătoare, Duminica, este după sensul 
ei originar şi biblic ziua Domnului; e dăruită lui Dumnezeu. 
Plecând dela această idee, credem că nu greşim dacă lărgim 
sfera socotind pentru "ţăranul Român ca zi a lui Dumnezeu 

orice sărbătoare. Chiar dacă este comemorat un sfânt şi fap¬ 
tele lui, sărbătoarea prin caracterul ei religios este legată 
direct de prezenţa lui Dumnezeu. 

De aici se desprinde caracterul de puritate, de curăţenie, 
de nelumesc al sărbătorii. Ţăranul Român are o altă atitu¬ 
dine interioară şi fizică în zile de sărbătoare în raport cu 
cele lucrătoare. Un ţăran din Ţara Bârsei venind în haine 
de lucru în sat din vârful unui deal unde îşi avea casa, cu 
toate că era un om de mare credinţă, nu voia să meargă la 
biserică îndreptăţind refuzul său în chipul următor: „nu e 
dat să intri murdar în biserică; Duminica omul cată să se 
cureţe". 

Sărbătoarea înseamnă pentru ţăranul Român o totală dă¬ 
ruire şi o sforţare continuă către un punct de înaltă ascen¬ 
siune şi de regenerator contact. Sărbătoarea poate fi socotită 
o dăruire în timp a omului faţă de Dumnezeu, o lefătură cu 
absolutul a naturii sale căzute, un timp al îmbunătăţirii ei. 
Sărbătoarea reprezintă timpul creator prin excelenţă, când 
nu atât faptele mărunte rodesc, ci mai ales natura omului 
este îmbunătăţită. 

După cum în legătură cu timpul negativ, cu timpul rău, 
apar interdicţiile, la fel în legătură cu sărbătoarea apar prac¬ 
ticele positive, în genere cultul, care are scopul de a valo¬ 
rifica şi înălţa totul şi în primul rând natura umană. 

împărţirea în timp pozitiv şi negativ, fast şi nefast, dis¬ 
tructiv şi creator, cu actele rituale respective, ne dovedeşte 
că timpul are puterile sale. Aceste distincţii privesc însă 
timpul activ pe un plan mai general. Dacă coborîm la fiece 

act în parte în lumea concretă a momentelor, atunci suntem 
puşi în faţa a o seamă de alte puteri, care se întregrează 
firesc celor două de mai sus, dar sunt totodată specifice mo¬ 
mentelor, pentru fiecare în parte. 

Timpul activ este direct legat de timpul calitativ. La fiece 
însuşire corespunde o putere de a influenţa viaţa, deoarece 
însuşirile sunt active. 

1. Timp eterogen. — 2, Timp discontinuu. — 3. Timp ireversibil. 

1. — Am văzut cum timpul ţăranului Român este deosebit 
de al nostru prin aceea că intervine noţiunea de calitate; este 
adică un timp calitativ. 

De îndată ce momentele, datele, şi perioadele timpului sunt 
realităţi concrete, de îndată ce au însuşiri deosebite, se în¬ 
ţelege că timpul nu mai poate avea înfăţişarea a ceva unitar. 
Părţile mai mici sau mai mari ale timpului nu au un caracter 
de omogeneitate. Din aceste calităţi particulare şi diferen¬ 
ţiale ale timpului naşte firesc un caracter ce nu-1 aflăm în 
timpul fizio-matematic. Ţăranul lucrează cu un timp ete¬ 
rogen; înfăţişările şi sensurile toate aci duc. 

Calităţile zorilor sunt altele decât acelea ale amiezii „când 
sparele-i în creştet" sau decât calităţile ceasului oprit în 
miezul nopţii, „când e beznă". Seara când apare luna nouă 
oamenii se lovesc de câteva ori cu un fier pe frunte, aso¬ 
ciind formule prin care cer tăria ferului. Acest moment legat 
de mersul astrelor are însuşire proprie deosebită de acelea 
ale altor momente, însuşire care îl face unic şi de sine stă¬ 
tător. 


63 


www.dacoromanica.ro 


ERNEST BERNEA 


La fel se întâmplă dacă judecăm timpul în părţile sale 
mai mari. O săptămână poate să aibă 7 zile ca şi alta, dar 
această măsură nu poate face să fie omogenă şi de aceeaşi 
valoare. Dacă cea dintâi e săptămâna mare iar cea de a 
doua săptămâna luminată, ele sunt eterogene şi nimic nu le 
poate identifica. Totul depinde de cuprinsul ce îl are, de 
însuşirile proprii ale duratei concrete. 

Timpul ţăranului Român privit în general este desigur 
eterogen. Dacă privim însă în deosebitele sale momente, un 
moment în raport cu altul, o dată sau o perioadă în raport 
cu alta, atunci el poate fi socotit eterogen şi omogen deodată; 
adică eterogen sau omogen după raporturile stabilite. 

Să dăm câteva exemple: dacă în ceea ce priveşte o perioa¬ 
dă, cum ar fi bunăoară postul cel mare, există o calitate pre¬ 
dominantă, o însuşire particulară legată de patimile Mântui¬ 
torului, zilele cuprinse aici, timpul celor şapte săptămâni, 
judecat în nota dominantă, este un timp omogen. Lăsatul 
secului deschide şi învierea închide această perioadă, dând 
duratei cuprinsă între cele două date o unitate şi o calitate 
proprie. Judecată în ea însăşi, în calitatea sa specifică, pe¬ 
rioada aceasta de timp este omogenă. 

Lucrurile se schimbă însă dacă stabilim un raport între 
două perioade de timp cu calităţi deosebite; faptul însuşi că 
s’a sfârşit şi că altceva începe dă timpului o culoare deose¬ 
bită. însuşirile noi, altele decât cele trecute, odată apărute, 
aduc la viaţă şi un alt fel de timp. Aşa că cele două pe¬ 
rioade despărţite printr’un sfârşit şi un început totodată sunt 
eterogene. 

Se poate face aceeaşi exemplificare ca şi în cazul de mai 
sus. 

In concluzie fiecare moment, fiecare dată, fiecare perioadă 
de timp sunt pentru ţăranul Român, adică în timpul repre¬ 
zentat de el, omogene atunci când au aceleaşi calităţi şi ete¬ 
rogene când calităţile sunt deosebite. Timpul este în acest 
caz însemnat prin natura cuprinsului său, prin însuşirile pro¬ 
prii şi puterile ce le manifestă. 

Acestea toate pentrucă punctele şi împărţirile timpului, 
pentrucă zilele şi săptămânile, sărbătorile şi lucrătoarele sunt 
realităţi vii, organisme, nu socoteli abstracte şi notaţiuni 
utile. Perioadele de timp legate de anume reprezentări, cu 
anume însuşiri specifice, nu pot suporta orice gând sau faptă; 
timpul concret şi calitativ înlătură ceea ce nu este conve¬ 
nabil şi cheamă ceea ce îi aparţine. Actele, aşa după cum am 
văzut în prima parte a lucrării noastre, rodesc sau nu rodesc 
prin afinităţile ce le au cu anume momente, date şi perioade 
ale timpului. 

Felul cum apare timpul la ţăranul Român, diferenţiat co¬ 
lorat şi viu, ne îndreptăţesc să-l socotim ca având un carac¬ 
ter eterogen. 

2. — Timpul în viziunea căruia trăieşte ţăranul Român nu 
are un caracter liniar şi continuu ca cel măsurat matematic. 
Fiind alcătuit din unităţi organice şi eterogene, acest timp 
suferă din loc în loc de opriri marcate obişnuit de sărbători. 
Neexprimându-se prin mărimi, ci prin însuşiri particulare şi 
diferenţiale, timpul prezintă în cursul său rupturi sau date 
de diferenţiere. Acest lucru ne face să socotim timpul ţăra¬ 
nului Român ca fiind un timp discontinuu. 

Să lămurim mai adânc ce înseamnă acesta. Deosebitele 
momente şi date ale calendarului apar ca nişte opriri în flu- 

xul neîncetat al timpului. Aceste opriri, ele însăşi realităţi 
concrete nu puncte, închid sau deschid o perioadă, o parte 
de timp. 

Obiectiv, datele dintre părţile concrete ale timpului sunt 
legate sau poartă în ele o seamă de acte rituale prin care 
se efectuează două lucruri deodată: un sfârşit şi un început. 
De aceea aceste date au fost numite în ştiinţa religiilor date 
critice 1 ). 

Aproape toate obiceiurile periodice, dela cele din seara 
Anului nou până la cele de la Mărţişor şi Sf. Andrei inclu¬ 
siv cele ale Paştelui şi Crăciunului, pe lângă faptul că come¬ 
morează un sfânt sau o acţiune biblică, au şi acest rol de a 
fixa anumite date de răscruce între părţile concrete, între 
duratele calitative ale timpului organizat şi exprimat în ca¬ 
lendar. 

Dacă trecem dela formele obiective şi judecăm lucrurile 
pe plan sufletesc, constatăm acelaş lucru. Reprezentările, 
emoţiile şi tot ce pune în lucrare viaţa interioară a ţăranului 
Român nu fac altceva decât să exprime această discontinui¬ 
tate a timpului. Caracterul este simţit în întreaga fătpură 
fizică şi morală a ţăranului care ia măsuri şi exprimă trece¬ 
rea ca pe un fapt dintre cele mai profunde şi cu consecinţe 
mai mari. 

Acolo unde timpul este trăit în durate concrete şi active 
este firesc să apară momente şi date care frâng cursul drept 
al timpului; îl frâng şi-l prefac după unităţile în contact. 

Dacă privim timpul în raport cu viaţa omului, găsim ace¬ 
laşi caracter de discontinuitate cu date însemnate prin rostul 


1) Vezi Hubert et Mausfe: Melanges d’histoire des religions, pag. 197. 

ce-1 au în trecerea omului, date care închid şi deschid deo¬ 
sebitele vârste. Viaţa omului este alcătuită din unităţi mai 
mari sau mai mici de timp, din cicluri de ani care încep şi 
se sfârşesc cu sensul lor precis. 

Practicile religioase şi magice legate de trecerile deosebi¬ 
telor vârste, aşa numitele rituri de trecere, cum sunt cele 
dela naştere, botez, copilărie ,adolescenţă, nuntă, moarte, apar 
ca cele mai semnificative şi interesante. Aceste practici, dat 
fiindcă ele marchează şi fac trecerea între vârste ca stări de 
natură deosebită, dovedesc că şi în raport cu mersul vieţii 
omului timpul nu este ceva linear şi continuu, ci ceva cu sen¬ 
suri variate şi discontinuu. Riturile de trecere ca să existe 
şi să funcţioneze presupun că se trece din ceva în altceva şi 
că între aceste realităţi este o ruptură care necesită din acea¬ 
stă cauză un ritual special. Trecerea înseamnă şi schimbare, 
momente de criză. De aceea trebue legat într’un fel. Reţinem 
atât: viaţa omului este văzută prin prisma unui timp care 
poate avea unitate în sens organic, dar nu continuitate în 
sens mecanic. 

Dacă ne întoarcem acum şi privim perioadele de timp, aşa 
cum se înfăţişează ele în calendarul ţăranului Român, vedem 
că în sânul lor se petrec o seamă de lucruri care exprimă 
o unitate şi un sens propriu remarcabil. Faptul că o perioadă 
de timp are un început şi un sfârşit şi că între aceste două 
limite nu se mai întâmplă nimic, care să schimbe natura şi 
sensul timpului, o face să prezinte o adevărată unitate. 

De aici putem deduce că în sânul acestor unităţi timpul 
poate să aibă un caracter continuu. Nimic din ceea ce ar rupe 
cursul normal al timpului nu se petrece; nici o ruptură nu 

se produce şi totul păstrează un singur sens, un calm ade¬ 
vărat. 

Dacă o perioadă de timp este omogenă în ea însăşi, este 
şi continuă. 

Din această unitate de gen şi de sens, din caracterul con¬ 
tinuu al unei perioade, decurge o stare temporală de mare 
însemnătate. De obicei în conştiinţa ţăranului român ziua 
care deschide o perioadă este legată într’un anumel fel şi de 
toate datele ei; vrem să spunem adică: ceea ce urmează ace¬ 
stei zile de început capătă influenţe din ea. însuşirile ei de¬ 
termină întreaga perioadă de timp. 

Suntem în faţa aceleeaşi probleme tratată în primul capitol 
al lucrării, aceea a începutului; numai că aici o întâlnim pe 
un plan mai concret în legătură cu viaţa practică, nu cu filo- 
sofia vieţii. 

Să vedem de exemplu ce însemnătate are Lunea în raport 
cu unitatea săptămânii. Orice începe ţăranul: să samene, să 
ţeasă, să ridice o casă, orice făptueşte el pentru o mai lungă 
durată, trebue pornit Lunea, pentrucă astfel ajunge totul la 
bun sfârşit. Ideea de început este legată de începutul săptă¬ 
mânii. De aceea ţăranul păzeşte Lunea cu mare grije; să nu 
se întâmple ceva rău, pentrucă îi va merge rău şi în zilele 
următoare ale săptămânii. Orice lucru de temei îl porneşte 
Lunea: de aici se angajează restul timpului. 

Lunea are o seamă de interdicţii în actele omului cu toate 
că este o zi bună, o zi creeatoare. Interdicţiile apar în legă¬ 
tură cu actele asupra cărora omul nu are certitudinea că se 
pot împlini; ceea ce omul nu are certitudinea că isbuteşte nu 
începe Lunea, deoarece în acest fel devin nerodnice şi zilele 
următoare. 

Să luăm un exemplu: împeţitul. In mai toate ţinuturile 
româneşti acest act este evitat Lunea, pentrucă dacă reuşeşte 
e bine, dar el poate tot atât de lesne să nu reuşească, şi 
atunci îngreunează feciorului orice încercare de acest fel. 

Lunea angajează întreaga săptămână în sensul celor por¬ 
nite în această zi. In genere Lunea rămâne o zi însorită şi 
rodnică pentru fapta omului. 

In concluzie, timpul ţăranului Român este discontinuu în 
general şi continuu în sânul perioadelor. 

3. — Dacă timpul ţăranului român este un fenomen con¬ 
cret, dacă unităţile sale sunt organisme cu raportuli născute 
din însuşirile lor specifice, se înţelege că aceste raporturi 
sunt necesare şi deci fără putinţă de schimbat din afară în 
vre-un fel. Timpul ţăranului român este ceva organic, ceva 
care funcţionează într’un fel dictat de propria sa structură. 
Omul nu poate umbla cu un astfel de lucru crescut din viaţă, 
după voia lui. A încerca să-l prefaci, să-i stabileşti noi ra¬ 
porturi, noi poziţii relative nu este cu putinţă, pentrucă nu 
e cu putinţă să schimbi o realitate care are un caracter defi¬ 
nitiv şi revelat. Concepţia mecanică, concepţia matematică a 
timpului permite astfel de lucruri, pentrucă acest timp este 
dincolo de realitatea vie, este un instrument şi o cale de 
organizare a vieţii cu aplicaţii teoretice şi practice. 

Timpul ca fenomen religios şi magic, aşa cum îl trăeşte 
ţăranul Român, este ireversibil. In sprijinul acestei 
afirmaţii ne stă reforma calendarului cu toate consecinţele 
ei. Cele treispreze zile trecute mai devreme, fapt divers în 
lumea oraşelor, au devenit la sate o problemă de viaţă şi de 
moarte, o dramă. De ce? Pentrucă timpul ţăranului Român 

— concret şi organic — nu suportă schimbări de nici un fel, 
nu suportă schimbări întemeiate matematic; nu le suferă 
pentrucă el este ceva definitiv organizat ca orice realitate 
obiectivă ce aparţine naturii. 

In viziunea de viaţa religioasă şi magică timpul fiind ceva 
dat, nu poate fi schimbat în nici un fel. Deosebitele momente 
şi date sunt prinse cu rădăcină într’un anume loc al desfăşu¬ 
rării timpului. A lua o sărbătoare şi a o trece cu 13 zile 
mai devreme este un lucru cu neputinţă de împlinit; este tot 
una cu a lua răsăritul şi a-1 pune la apus. 

„Cum să schimbi sărbătoarea când ea a rămas tot acolo", 
expresia atât de adâncă în simplitatea ei, argumentul cel 
mai obişnuit împotriva noului stil, arată cu prisosinţă nepu¬ 
tinţa de a schimba timpul şi totodată caracterul său ire¬ 
versibil. 

Timpul ţăranului Român este ireversibil pentrucă este con¬ 
cret, pentrucă este dat obiectiv ca tot ceea ce vine dela Dum¬ 
nezeu. O schimbare a datelor nu este cu putinţă decât for¬ 
mal; ţăranul Român crede că poţi schimba cel mult datele 
(adică cifrele), dar nu zilele şi sărbătorile (adică durata con¬ 
cretă) timpul propriu zis. 

Timpul şi ordinea sa prestabilită sunt neschimbătoare. 

Timpul la ţăranul Român şi problema timpului. 

încercarea noastră a pornit dela o anumită realitate, aceea 
a satului românesc, ridicând o problemă esenţială în viaţa 
omului. Aşa cum am înfăţişat-o noi ea este specifică men¬ 
talităţii generale a satului. 

Cu toate că expunerea noastră îşi are aceste isvoare, ea 
reprezintă, credem, o contribuţie ruptă din realitate în legă¬ 
tură cu problema timpului în general. Credem acest lucru 
pentrucă, oricât de pătrunşi am fi de datele şi spiritul ştiin¬ 
ţelor naturii, timpul aşa cum îl trăim noi zilnic are multe 
asemănări cu acela descris şi analizat aci. 

Noi ştim despre timp un lucru: aceea ce ne-au spus ştiin¬ 
ţele fizico-matematice. Şi aceasta o putem afirma ca pe o 
funcţiune intelectuală. Dar credem că este necesar să ne în¬ 
trebăm: ce este timpul pentru noi dincolo de funcţiunile in¬ 
telectuale? Ce este în raport cu conştiinţa noastră de oameni? 
Nu auzim noi oare făcându-se zilnic aprecieri în legătură cu 
trecerea timpului? Nu experimentăm oare cu toţii diferen- 

ţele temporale dela un moment la altul şi dela o dată la alta 
dincolo de măsurarea lor matematică? 

Cunoaştem precis timpul fizic, timpul sideral şi încercăm 
să-l aplicăm vieţii practice; nu isbutim însă să rămânem în 
el fără prezenţa unui timp legat de viaţa noastră interioară, 
de soarta omului. Cel mai mare matematician sau astronom 
nu credem să poată isbuti să trăiască timpul deslegat de orice 
sens şi valoare. întrucât cineva este viu, trăeşte ca om, în- 
truatât are şi experienţa timpului calitativ. Orice fiinţă ome¬ 
nească are experienţele sale interioare legate de viaţă, are 
schimbări şi treceri dela o stare la alta, urcuşuri şi coborî- 
şuri, are un ritm sufletesc care îi aparţine. 

Cu toate că timpul nostru, spre deosebire de al ţăranului, 
apare mai uniform, mai abstract şi mai desgolit de sensuri, 
nu e mai puţin adevărat că acest timp este asemănător ace¬ 
luia pe care îl trăeşte ţăranul. 

Pentru a vedea în ce fel e asemănător să luăm un exemplu: 
omul de ştiinţă nu mai trăeşte desigur comemorarea unui 
sfânt aşa cum o trăeşte ţăranul. Dar am voi să ştim ce este 
ziua eroilor pentru un astfel de om? Ce este 1 Mai pentru 
comunişti sau Anul nou pentru noi toţi? Comemorarea unui 
sfânt, desigur că nu, dar nici timp fizic, timpul constitutiv 
al ştiinţelor naturii. 

In conştiinţa noastră de oameni pare să nu aibă loc timpul 
fizic, care are rosturile sale intelectuale, ci un timp asemă¬ 
nător, deşi nu echivalent, cu acela al ţăranului Român, adică 
un timp viu cu calităţi diferenţiale, un timp colorat şi plin 
de sens. 

Chiar dacă din punct de vedere social deosebirea ar fi mai 
mare, pe planul experienţii interioare timpul nostru, timpul 

trăit nu este de altă natură; ceea ce poate înşela sunt sim¬ 
bolurile. 

Dar aceasta e o altă problemă care îşi merită deslegarea 
ei aparte. Ceea ce am vrut să notăm în această încheere a 
fost credinţa noastră mărturisită încă dela început că cerce¬ 
tarea timpului la ţăranul Român nu este lipsită de însemnă¬ 
tate pentru înţelegerea timpului în general. Lucrarea noastră 
a pornit din această credinţă. 

